[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.9.2008

COM(2008) 583 τελικό

2008/0185 (COD)

Πρόταση για

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με λύσεις διαλειτουργικότητας για τις ευρωπαϊκές δημόσιες διοικήσεις (ISA)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της προτασησ |

1100 | Λόγοι υποβολής και στόχοι της πρότασης Στη σημερινή Ευρώπη οι πολίτες είναι ελεύθεροι να εργάζονται και να μετακινούνται κατά βούληση σε άλλο τόπο εργασίας εντός της Ένωσης και οι επιχειρήσεις μπορούν ελεύθερα να αναπτύσσουν εμπορικές και επιχειρηματικές δραστηριότητες σε ολόκληρη την Ένωση. Στο πλαίσιο αυτό είναι λογικό να έχουν συχνή αλληλεπίδραση με τις διοικήσεις των κρατών μελών, κάτι το οποίο γίνεται πλέον όλο και περισσότερο με ηλεκτρονικό τρόπο. Προκειμένου να διευκολύνουν την ηλεκτρονική αλληλεπίδραση με τους πολίτες και τις επιχειρήσεις, τα κράτη μέλη επέφεραν σταδιακά αλλαγές στις διοικήσεις τους, βελτιώνοντας τις εργασιακές τους διαδικασίες και τον τρόπο αλληλεπίδρασής τους με τους πολίτες και τις επιχειρήσεις, μειώνοντας έτσι κατά κύριο λόγο τον διοικητικό φόρτο εργασίας και τα έξοδα, αυξάνοντας ταυτόχρονα την αποδοτικότητα και την αποτελεσματικότητα των δημόσιων υπηρεσιών. Ωστόσο, ελλοχεύει σοβαρός κίνδυνος οι αλλαγές αυτές να επιφέρουν ηλεκτρονικά εμπόδια τόσο λόγω της εθνικής τους διάστασης όσο και λόγω της έλλειψης διαλειτουργικότητας σε ευρωπαϊκό επίπεδο, γεγονός που θα έχει ως αποτέλεσμα οι πολίτες και οι επιχειρήσεις να μην είναι σε θέση να αλληλεπιδρούν ηλεκτρονικά με άλλες εθνικές διοικήσεις πέραν των δικών τους εξίσου εύκολα με τους πολίτες και τις επιχειρήσεις των αντίστοιχων χωρών. Αυτό ενδέχεται να προκαλέσει προβλήματα στην εύρυθμη λειτουργία της εσωτερικής αγοράς και στις συναφείς ελευθερίες κυκλοφορίας καθώς θα επηρεάσει αρνητικά το άνοιγμα και την ανταγωνιστικότητα των αγορών, όπως και τη διασυνοριακή κινητικότητα, θα έχει δε επιπτώσεις και στην παροχή προς τους πολίτες και τις επιχειρήσεις ορισμένων - οικονομικών ή μη - υπηρεσιών γενικού συμφέροντος. Ταυτόχρονα, οι προκλήσεις που αντιμετωπίζει σήμερα η Ευρώπη απαιτούν όλο και περισσότερο κοινές πολιτικές λύσεις και συνεπώς απαιτούν από τα κράτη μέλη να συνενώσουν τις δυνάμεις τους στο επίπεδο της εφαρμογής των εν λόγω κοινών πολιτικών λύσεων. Πράγματι, η εφαρμογή ενός μεγάλου φάσματος νομοθετικών πράξεων αποτελεί κοινή ευθύνη των κρατών μελών και της Ευρωπαϊκής Επιτροπής και απαιτεί διασυνοριακές και διατομεακές αλληλεπιδράσεις μέσω των τεχνολογιών πληροφοριών και επικοινωνιών (ΤΠΕ), οι οποίες αποτελούν σήμερα αναπόσπαστο τμήμα των περισσότερων νομοθετικών πράξεων και βασικό εργαλείο της αλληλεπίδρασης μεταξύ των διοικήσεων. Τα κράτη μέλη και η Επιτροπή οφείλουν να εντείνουν τις προσπάθειές τους ώστε να επιτύχουν τη διαλειτουργικότητα μεταξύ των συναφών με τις ΤΠΕ εθνικών και κοινοτικών λύσεων, να προωθήσουν από κοινού συμφωνηθείσες λύσεις και να πρωτοπορήσουν προκειμένου να εξασφαλίσουν αποδοτικές και αποτελεσματικές αλληλεπιδράσεις μεταξύ των ευρωπαϊκών δημόσιων διοικήσεων προς την κατεύθυνση της παροχής ηλεκτρονικών δημόσιων υπηρεσιών και της εφαρμογής κοινοτικών πολιτικών και δραστηριοτήτων. |

120 | Γενικό πλαίσιο Το πρόγραμμα διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες[1] (πρόγραμμα IDABC) διαδραμάτισε, όπως και ο προκάτοχός του, το πρόγραμμα ηλεκτρονικής ανταλλαγής δεδομένων μεταξύ διοικήσεων[2] (πρόγραμμα IDA), αποφασιστικό ρόλο για την επίτευξη σταθερής προόδου όσον αφορά τη συνεργασία μεταξύ της Επιτροπής και των διοικήσεων των κρατών μελών. Τα προγράμματα IDA και IDABC παρείχαν ένα φόρουμ για την ανταλλαγή ιδεών και εμπειριών, και υποστήριξαν την υλοποίηση κοινοτικών πολιτικών μέσω τομεακών έργων οδηγώντας στη δημιουργία ενός ευρέος φάσματος λειτουργικών διευρωπαϊκών δικτύων και υπηρεσιών σε παραδοσιακούς τομείς πολιτικής όπως η γεωργία, η αλιεία και η απασχόληση, καθώς και σε νεότερους τομείς όπως οι εσωτερικές υποθέσεις και η δικαιοσύνη, οι μεταδοτικές ασθένειες και η υγεία και η προστασία των καταναλωτών. Τέλος, τα προγράμματα IDA και IDABC παρέσχον στους διοικητικούς τομείς και στα κράτη μέλη υπηρεσίες υποδομής, δηλαδή πλαίσια, κοινές υπηρεσίες και εργαλεία γενικής εφαρμογής, όπως ένα επικοινωνιακό βάθρο που γνωστό ως sTESTA και χαρακτηριζόμενο από υψηλό επίπεδο ασφάλειας και διαθεσιμότητας, και αρκετά συμπληρωματικά εργαλεία που αποσκοπούν στη διασφάλιση της διαλειτουργικότητας μεταξύ των διοικητικών συστημάτων και διαδικασιών οργανωτικής υποστήριξης (back-office) καθώς και μεταξύ των υπηρεσιών οργανωτικής υποστήριξης (back-office) και των υπηρεσιών εξυπηρέτησης κοινού (front-office). Στο πλαίσιο αυτό, τα προγράμματα IDA και IDABC απέδειξαν ότι ήταν σε θέση να προσδώσουν προστιθέμενη αξία στην ανταλλαγή πληροφοριών μεταξύ των διοικητικών τομέων σε σύγκριση με μια προσέγγιση επικεντρωμένη στην υλοποίηση ξεχωριστών και μη συντονισμένων έργων. Επωφελούμενα από την πρόοδο των υφιστάμενων πρωτοβουλιών, και εντός των κρατών μελών, τα προγράμματα απέδειξαν ότι η συντονισμένη προσέγγιση μπορεί να οδηγήσει στην παροχή ταχύτερων και ποιοτικότερων αποτελεσμάτων και στην ικανοποίηση των απαιτήσεων των επιχειρήσεων, κυρίως μέσω πλαισίων, υπηρεσιών γενικής εφαρμογής και κοινών εργαλείων που έχουν αναπτυχθεί ως υπηρεσίες υποδομής σε συνεργασία με τα κράτη μέλη. Το πρόγραμμα IDABC λήγει στις 31 Δεκεμβρίου 2009. Η Επιτροπή προτείνει επί του παρόντος ένα διάδοχο πρόγραμμα το οποίο ενθαρρύνει την εξεύρεση λύσεων διαλειτουργικότητας για τις ευρωπαϊκές δημόσιες διοικήσεις (πρόγραμμα ISA) και εστιάζει σε λύσεις οργανωτικής υποστήριξης (back-office) που υποστηρίζουν την αλληλεπίδραση μεταξύ των ευρωπαϊκών δημόσιων διοικήσεων και την εφαρμογή κοινοτικών πολιτικών και δραστηριοτήτων. Το πρόγραμμα ISA θα συμβάλει στην επιτυχή αντιμετώπιση των προκλήσεων και στην εξασφάλιση συνέχειας ενώ ταυτόχρονα θα παράσχει ένα φόρουμ για την ανταλλαγή ιδεών και εμπειριών. |

130 | Υφιστάμενες διατάξεις στον τομέα της πρότασης Κατά τον ίδιο τρόπο που το πρόγραμμα IDABC και το πρόγραμμα υποστήριξης της πολιτικής ΤΠΕ του προγράμματος-πλαισίου «Ανταγωνιστικότητα και καινοτομία» (ΠΑΚ)[3] (πρόγραμμα υποστήριξης της πολιτικής ΤΠΕ) αλληλοσυμπληρώνονται επί του παρόντος σε διάφορες δραστηριότητες, για παράδειγμα, μεταξύ άλλων, το πρόγραμμα υποστήριξης της πολιτικής ΤΠΕ υλοποιεί πιλοτικές δράσεις και το πρόγραμμα IDABC παρέχει εισροές προς στήριξη των εν λόγω πιλοτικών δράσεων, έτσι και το πρόγραμμα ISA, που έχει πιο περιορισμένο πεδίο επικέντρωσης, θα συμπληρώνει το πρόγραμμα υποστήριξης της πολιτικής ΤΠΕ σε ορισμένους τομείς, παρέχοντας εισροές καθώς και ένα πλαίσιο για την εκβιομηχάνιση και τη λειτουργία των αποτελεσμάτων που προκύπτουν από τα πιλοτικά έργα του προγράμματος υποστήριξης της πολιτικής ΤΠΕ. Η εν λόγω συμπληρωματικότητα θα επιτρέψει συνεργίες μεταξύ των δύο προγραμμάτων. Το πρόγραμμα υποστήριξης της πολιτικής ΤΠΕ υποστηρίζει κυρίως πιλοτικές δράσεις προκειμένου να καταδείξει και να επικυρώσει τη σπουδαιότητα των λύσεων ΤΠΕ σε πραγματικές συνθήκες: τόσο πιλοτικές δράσεις που προτείνουν καινοτόμες λύσεις ή αντιγραφή των βέλτιστων πρακτικών όσο και πιλοτικές δράσεις που βασίζονται σε υπό εξέλιξη πρωτοβουλίες των κρατών μελών. Το πρόγραμμα υποστήριξης της πολιτικής ΤΠΕ δεν στηρίζει την υλοποίηση λύσεων που απαιτούν ενδεχομένως κοινοτικό στρώμα. Το στρώμα αυτό μπορεί να υποστηριχθεί από το πρόγραμμα ISA που επιδιώκει να εφαρμόσει κοινές λειτουργικές και επαναχρησιμοποιούμενες λύσεις ΤΠΕ οι οποίες ανταποκρίνονται στις γενικές ανάγκες που εκφράζουν οι διοικητικοί τομείς και τα κράτη μέλη. Επιπλέον, τα προγράμματα ISA και υποστήριξης της πολιτικής ΤΠΕ επιδιώκουν την επίτευξη διαφορετικών στόχων με διαφορετικές προθεσμίες κα χρησιμοποιούν διαφορετικούς χρηματοδοτικούς μηχανισμούς. Ενώ το πρόγραμμα υποστήριξης της πολιτικής ΤΠΕ χρησιμοποιεί μηχανισμό συγχρηματοδότησης που βασίζεται σε προσκλήσεις υποβολής προτάσεων για τον έλεγχο και την ανάπτυξη κοινών προδιαγραφών, το πρόγραμμα ISA χρησιμοποιεί μηχανισμό πλήρους χρηματοδότησης μέσω προσκλήσεων υποβολής προσφορών που βασίζονται σε πλήρεις και ολοκληρωμένες προδιαγραφές για τελική εφαρμογή. Κατά συνέπεια, το πρόγραμμα ISA είναι ουσιαστικά αποδέκτης τελικών προϊόντων με εξαρχής γνωστά τεχνικά χαρακτηριστικά, ενώ το πρόγραμμα υποστήριξης της πολιτικής ΤΠΕ είναι αποδέκτης πιθανών αποτελεσμάτων μέσω έργων που καθορίζουν τα ίδια τα χαρακτηριστικά. Ουσιαστικά, το πρόγραμμα ISA αποσκοπεί στην υποστήριξη της υλοποίησης λύσεων, ενώ το πρόγραμμα υποστήριξης της πολιτικής ΤΠΕ αποσκοπεί στον εντοπισμό πιθανών λύσεων. Το πρόγραμμα ISA θα διατηρήσει την έντονη επικέντρωση του προγράμματος IDABC στην οργανωτική διακυβέρνηση και στη διαδραστική εφαρμογή λύσεων με τη στήριξη ομάδων εμπειρογνωμόνων, προκειμένου να εξασφαλίσει στενό συντονισμό, συνεργασία και διάλογο με τα κράτη μέλη και τους τομείς όσον αφορά τις δράσεις του προγράμματος εργασίας. Όπου κρίνεται αναγκαίο, θα συστήνονται ομάδες εμπειρογνωμόνων μεταξύ των διαφόρων προγραμμάτων ως βάθρο για την ανταλλαγή απόψεων και την εξασφάλιση συμπληρωματικότητας μεταξύ των δύο προγραμμάτων. |

140 | Συνέπεια με τις λοιπές πολιτικές και τους άλλους στόχους της Ένωσης Διευκολύνοντας την αλληλεπίδραση μεταξύ των ευρωπαϊκών δημόσιων διοικήσεων, τόσο μέσω της παροχής κοινών και ενιαίων υπηρεσιών και εργαλείων όσο και μέσω της προώθησης της διαλειτουργικότητας, το πρόγραμμα ISA συμβάλλει στην ενίσχυση της εσωτερικής αγοράς αντιμετωπίζοντας την εμφάνιση ηλεκτρονικών εμποδίων που δυσχεραίνουν ενδεχομένως την εύρυθμη λειτουργία της εσωτερικής αγοράς. Με τα ίδια μέσα, το πρόγραμμα ISA συμβάλλει γενικά στην ομαλή εφαρμογή κοινοτικών πολιτικών και πρωτοβουλιών οι οποίες, στις περισσότερες περιπτώσεις, προϋποθέτουν την υποστήριξη των ΤΠΕ και συχνά τη διασυνοριακή και/ή διατομεακή ανταλλαγή πληροφοριών. Κατά τον ίδιο τρόπο που το πρόγραμμα IDABC συμβάλλει στην υλοποίηση της πρωτοβουλίας i2010 και του συναφούς σχεδίου δράσης i2010, το πρόγραμμα ISA θα συμβάλει στην υλοποίηση οποιασδήποτε διάδοχης πρωτοβουλίας. Κατά συνέπεια, το πρόγραμμα ISA όχι μόνο είναι συνεπές με τρέχουσες πολιτικές αλλά έχει επιπλέον σε μεγάλο βαθμό άμεση σχέση με την υλοποίησή τους, επιτυγχάνοντας σημαντικές συνεργίες μέσω του διατομεακού και διασυνοριακού συντονισμού. |

2. Διαβούλευση με τουσ ενδιαφερόμενουσ και εκτιμηση επιπτωσεων |

Διαβούλευση με τους ενδιαφερόμενους |

211 | Μέθοδοι διαβούλευσης, βασικοί τομείς-στόχοι και γενικά χαρακτηριστικά των συμμετεχόντων Η Επιτροπή, βασιζόμενη σε ένα έγγραφο συζήτησης που η ίδια ετοίμασε για τη δεύτερη ανταλλαγή απόψεων όσον αφορά το διάδοχο πρόγραμμα με τα κράτη μέλη όπως αυτά εκπροσωπούνται στην επιτροπή διαχείρισης του προγράμματος IDABC, ετοίμασε ένα έγγραφο το οποίο παρουσιάστηκε στην ενδιάμεση διάσκεψη του προγράμματος IDABC στη Σλοβενία στις 12 και 13 Φεβρουαρίου 2008 και συζητήθηκε με την επιτροπή διαχείρισης του προγράμματος IDABC τον Μάρτιο του 2008. Λαμβάνοντας δεόντως υπόψη τις περαιτέρω εισροές σε παρόμοιες ευκαιρίες, η Επιτροπή ξεκίνησε μια εκ των προτέρων αξιολόγηση, που περιλαμβάνει δευτερογενή έρευνα, πιλοτικές συνεντεύξεις, έρευνα στα κράτη μέλη και εργαστήρια/συνόδους εργασίας, ενώ ταυτόχρονα άρχισε επίσημη διαβούλευση με τους ενδιαφερόμενους σε μια προσπάθεια να διασφαλίσει ότι οι στόχοι και οι δραστηριότητες του προγράμματος θα λάβουν δεόντως υπόψη τους τις εκφρασθείσες ανάγκες. Καθώς το πρόγραμμα ISA εστιάζει στις αλληλεπιδράσεις μεταξύ των ευρωπαϊκών δημόσιων διοικήσεων, η επίσημη διαβούλευση περιορίστηκε στα κράτη μέλη από τα οποία ζητήθηκε να δώσουν το καθένα μία μόνο απάντηση στο ερωτηματολόγιο. Στη διαβούλευση, η οποία πραγματοποιήθηκε μέσω του Διαδικτύου από τις 30 Απριλίου έως τις 20 Ιουνίου 2008, απάντησαν 26 κράτη μέλη. Τα αποτελέσματα της διαβούλευσης καθώς και η έκθεση της εκ των προτέρων αξιολόγησης είναι διαθέσιμα στη διεύθυνση http://ec.europa.eu/idabc/en/document/7706. |

212 | Συνοπτική παρουσίαση των απαντήσεων και του τρόπου με τον οποίο ελήφθησαν υπόψη 25 κράτη μέλη αναγνωρίζουν ότι υπάρχει σημαντική ή σαφής ανάγκη δημιουργίας και βελτίωσης κοινών πλαισίων. Ένα μόνο δεν αναγνωρίζει ότι υπάρχει τέτοια ανάγκη. 25 κράτη μέλη αναγνωρίζουν ότι υπάρχει σημαντική ή σαφής ανάγκη στήριξης και προαγωγής της αξιολόγησης των επιπτώσεων των περιεχόμενων στην προτεινόμενη ή εγκεκριμένη κοινοτική νομοθεσία ΤΠΕ καθώς και σχεδιασμού της υλοποίησης συστημάτων ΤΠΕ. Ένα μόνο αναγνωρίζει ότι η εν λόγω ανάγκη είναι μικρή. 22 κράτη μέλη αναγνωρίζουν ότι υπάρχει σημαντική ή σαφής ανάγκη στήριξης και προαγωγής της λειτουργίας και της βελτίωσης των υφιστάμενων κοινών υπηρεσιών που δημιουργήθηκαν στο πλαίσιο των προγραμμάτων IDA και IDABC και παρόμοιων πρωτοβουλιών, καθώς και θέσπισης, εκβιομηχάνισης, λειτουργίας και βελτίωσης νέων κοινών υπηρεσιών για την αντιμετώπιση καινούργιων αναγκών και απαιτήσεων. Τρία κράτη μέλη αναγνωρίζουν ότι η εν λόγω ανάγκη είναι μικρή, ενώ ένα δεν αναγνωρίζει ότι υπάρχει τέτοια ανάγκη. 22 κράτη μέλη αναγνωρίζουν ότι υπάρχει σημαντική ή σαφής ανάγκη στήριξης και προαγωγής της βελτίωσης των υφιστάμενων εργαλείων γενικής εφαρμογής που αναπτύχθηκαν στο πλαίσιο των προγραμμάτων IDA/IDABC και παρόμοιων πρωτοβουλιών καθώς και της δημιουργίας, παροχής και βελτίωσης νέων εργαλείων γενικής εφαρμογής για την αντιμετώπιση καινούργιων αναγκών και απαιτήσεων. Δύο κράτη μέλη αναγνωρίζουν ότι η εν λόγω ανάγκη είναι μικρή, ενώ δύο δεν αναγνωρίζουν ότι υπάρχει τέτοια ανάγκη. 25 κράτη μέλη αναγνωρίζουν ότι υπάρχει σημαντική ή σαφής ανάγκη υιοθέτησης συνοδευτικών μέτρων για τη στήριξη άλλων δραστηριοτήτων, όπου αυτό κρίνεται αναγκαίο. Ένα κράτος μέλος δεν αναγνωρίζει ότι υπάρχει τέτοια ανάγκη. 23 κράτη μέλη συμφωνούν ή συμφωνούν σε μεγάλο βαθμό ότι οι προαναφερθείσες δραστηριότητες (συμπεριλαμβανομένων αυτών που αναφέρονται στο άρθρο 3 και στο άρθρο 5 παράγραφος 4 της προτεινόμενης απόφασης) καλύπτουν τις ανάγκες που εξέφρασαν τα κράτη μέλη. Τρία κράτη μέλη δεν έχουν άποψη επ’ αυτού. 25 κράτη μέλη συμφωνούν ή συμφωνούν σε μεγάλο βαθμό ότι ο στόχος που αναφέρεται στο άρθρο 1 παράγραφος 2 της προτεινόμενης απόφασης καλύπτει όλες τις προαναφερθείσες δραστηριότητες (συμπεριλαμβανομένων αυτών που αναφέρονται στο άρθρο 3 και στο άρθρο 5 παράγραφος 4 της προτεινόμενης απόφασης). Ένα κράτος μέλος διαφωνεί. 25 κράτη μέλη συμφωνούν ή συμφωνούν σε μεγάλο βαθμό ότι υπάρχει ανάγκη θέσπισης διάδοχου του IDABC προγράμματος το οποίο θα έχει τον στόχο που αναφέρεται στο άρθρο 1 παράγραφος 2 και θα καλύπτει τις δραστηριότητες που αναφέρονται στο άρθρο 3 και στο άρθρο 5 παράγραφος 4. Ένα κράτος μέλος διαφωνεί. Κατά συνέπεια, οι ανάγκες που εξέφρασαν τα κράτη μέλη μετουσιώθηκαν επιτυχώς σε δραστηριότητες καλυπτόμενες από τον γενικό στόχο ενός διάδοχου προγράμματος που είναι αναγκαίο. |

Συλλογή και χρήση εμπειρογνωμοσύνης |

229 | Δεν υπήρξε ανάγκη για εξωτερική εμπειρογνωμοσύνη. |

230 | Εκτίμηση επιπτώσεων Εάν η Κοινότητα δεν ξεκινήσει το πρόγραμμα ISA, δεν θα δοθεί συνέχεια στις λύσεις που προτείνονται επί του παρόντος για την υποστήριξη της αποτελεσματικής και αποδοτικής αλληλεπίδρασης μεταξύ των ευρωπαϊκών δημόσιων διοικήσεων, συμπεριλαμβανομένων λύσεων όπως το Ευρωπαϊκό Πλαίσιο Διαλειτουργικότητας και το βάθρο sTESTA, χωρίς τις οποίες διακυβεύεται η εύρυθμη λειτουργία, για παράδειγμα, της συμφωνίας Schengen, του Συστήματος Πληροφοριών για τις Θεωρήσεις και άλλων δραστηριοτήτων στον τομέα της δικαιοσύνης, της ελευθερίας και της ασφάλειας. Επιπλέον, ενδέχεται να αυξηθεί ακουσίως η διάδοση ανομοιογενών λύσεων με αποτέλεσμα την εμφάνιση ηλεκτρονικών εμποδίων που είναι πιθανό να παρακωλύσουν την ομαλή λειτουργία της εσωτερικής αγοράς και των συναφών ελευθεριών κυκλοφορίας. Ομοίως, η εξεύρεση και υλοποίηση νέων λύσεων, είτε αυτές είναι κοινά πλαίσια, εργαλεία γενικής εφαρμογής ή κοινές υπηρεσίες, δεν θα βοηθήσει πλέον στην αποδοτική και αποτελεσματική ανταλλαγή δεδομένων μεταξύ των ευρωπαϊκών δημόσιων διοικήσεων. Χωρίς νέο πρόγραμμα, θα αναληφθούν πολύ λιγότερες κοινοτικές πρωτοβουλίες που θα αποσκοπούν στην υποστήριξη της διαλειτουργικότητας σε ευρωπαϊκό επίπεδο. Υπό το φως όλων αυτών των σκέψεων καθώς και των προσδιορισθεισών προκλήσεων και αναγκών, απορρίφθηκε η λύση της μη ανάληψης δράσης και εγκρίθηκε η εναλλακτική λύση της υποβολής πρότασης για την υλοποίηση του προγράμματος ISA. Ξεκινώντας το πρόγραμμα ISA, η Κοινότητα θα συμβάλει καθοριστικά στη διασφάλιση ομαλών αλληλεπιδράσεων μεταξύ των ευρωπαϊκών δημόσιων διοικήσεων προς άμεσο όφελος των κρατών μελών αλλά και της ίδιας της Κοινότητας, καθώς και προς έμμεσο όφελος των επιχειρήσεων και των πολιτών, που είναι οι τελικοί δικαιούχοι. Η λύση της σύστασης οργανισμού απορρίφθηκε διότι το μέγεθος του προγράμματος δεν θα αγγίξει κρίσιμη μάζα που να δικαιολογεί τα γενικά έξοδα αλλά και διότι δεν μπορεί να διασφαλιστεί η συνέχεια των δράσεων λόγω του χρόνου που απαιτείται για την έγκριση και τη σύσταση του οργανισμού. Η λύση της ενσωμάτωσης του προγράμματος ISA στο πρόγραμμα υποστήριξης της πολιτικής ΤΠΕ του ΠΑΚ απορρίφθηκε λόγω των διαφορών στους στόχους, στα σημεία εστίασης, στην τοποθέτηση των δράσεων στην αλυσίδα ανάπτυξης/παραγωγής, στις προθεσμίες και στους μηχανισμούς χρηματοδότησης. Το πρόγραμμα θα προσδώσει προστιθέμενη χρηματοπιστωτική αξία στην παρέμβαση της Κοινότητας εφαρμόζοντας κοινές και επαναχρησιμοποιούμενες λύσεις που θα δώσουν στα κράτη μέλη και στους τομείς τη δυνατότητα να αποφεύγουν την αλληλοεπικάλυψη των προσπαθειών. Επιπλέον, οι επαναχρησιμοποιούμενες λύσεις θα επιτρέψουν οικονομίες κλίμακας. Το πρόγραμμα θα προσδώσει προστιθέμενη οικονομική αξία υποστηρίζοντας την εύρυθμη λειτουργία της εσωτερικής αγοράς η οποία ενδέχεται να παρακωλυθεί από την εμφάνιση ηλεκτρονικών εμποδίων που οφείλονται σε ασύμβατες λύσεις τις οποίες επιλέγει κάθε κράτος μέλος και τομέας ξεχωριστά λόγω της έλλειψης κοινών και ενιαίων λύσεων αλλά και στην απουσία διαλειτουργικότητας. Κοινωνική προστιθέμενη αξία θα υπάρξει στο βαθμό που οι δραστηριότητες του προγράμματος θα στηρίξουν έμμεσα τους πολίτες και τις επιχειρήσεις ως χρήστες διασυνοριακών ηλεκτρονικών δημόσιων υπηρεσιών που χρησιμοποιούν τέτοιες κοινές και ενιαίες λύσεις. |

3. Νομικεσ πτυχεσ τησ προτασησ |

305 | Συνοπτική παρουσίαση της προτεινόμενης δράσης Στόχος του προγράμματος ISA είναι η διευκόλυνση της αποδοτικής και αποτελεσματικής ηλεκτρονικής διασυνοριακής και διατομεακής αλληλεπίδρασης μεταξύ των ευρωπαϊκών δημόσιων διοικήσεων μέσω της παροχής ηλεκτρονικών δημόσιων υπηρεσιών που υποστηρίζουν την υλοποίηση κοινοτικών πολιτικών και δραστηριοτήτων, εξασφαλίζοντας έτσι τη διαθεσιμότητα κοινών πλαισίων, κοινών υπηρεσιών και εργαλείων γενικής εφαρμογής και αυξάνοντας την ευαισθητοποίηση γύρω από τις διάφορες πτυχές των περιεχόμενων στην κοινοτική νομοθεσία ΤΠΕ. |

310 | Νομική βάση Το άρθρο 156 ΣΕΚ, όπως ίσχυε και για τα προγράμματα IDA και IDABC. |

320 | Αρχή της επικουρικότητας Ισχύει η αρχή της επικουρικότητας καθώς η πρόταση δεν εμπίπτει στην αποκλειστική αρμοδιότητα της Κοινότητας. |

Οι στόχοι της πρότασης δεν μπορούν να επιτευχθούν σε επαρκή βαθμό από τα κράτη μέλη καθώς τα τελευταία, δρώντας μεμονωμένα, δεν μπορούν να επιτύχουν την αναγκαία διαλειτουργικότητα για διασυνοριακές και διατομεακές ηλεκτρονικές δημόσιες υπηρεσίες και δεν μπορούν να εφαρμόσουν κοινές και ενιαίες λύσεις που να στηρίζουν την αλληλεπίδραση μεταξύ των ευρωπαϊκών δημόσιων διοικήσεων. |

Η κοινοτική δράση θα επιτύχει καλύτερα τους στόχους της πρότασης καθώς το πρόγραμμα θα εφαρμόσει και θα λειτουργήσει κοινές υπηρεσίες, εργαλεία γενικής εφαρμογής και κοινά πλαίσια που θα υποστηρίζουν τη διαλειτουργικότητα με σκοπό τη διευκόλυνση της ομαλής διασυνοριακής και διατομεακής αλληλεπίδρασης μεταξύ των δημόσιων διοικήσεων καθιστώντας έτσι δυνατή την παροχή ηλεκτρονικών δημόσιων υπηρεσιών που θα στηρίζουν την εφαρμογή των κοινοτικών πολιτικών και δραστηριοτήτων. Ως τέτοιο, το πρόγραμμα έχει, από την ίδια τη φύση του, σαφή κοινοτική διάσταση. |

Η πρόταση είναι επομένως σύμφωνη με την αρχή της επικουρικότητας. |

Αρχή της αναλογικότητας |

331 | Το πρόγραμμα θα στηρίζει την παροχή κοινών και ενιαίων λύσεων, δηλαδή κοινών πλαισίων, εργαλείων γενικής εφαρμογής και κοινών υπηρεσιών, που θα εφαρμόζονται, όπου κρίνεται αναγκαίο, από τις ευρωπαϊκές δημόσιες διοικήσεις για τη διασυνοριακή και διατομεακή ανταλλαγή πληροφοριών. Εκτός εάν προβλέπεται άλλως, η εφαρμογή τέτοιων λύσεων αποφασίζεται βασικά από τα κράτη μέλη. |

332 | Η δημιουργία και η βελτίωση των κοινών πλαισίων και των εργαλείων γενικής εφαρμογής θα χρηματοδοτείται από το πρόγραμμα, ενώ η χρήση αυτών των πλαισίων και εργαλείων θα χρηματοδοτείται από τους χρήστες σε κάθε διοικητικό επίπεδο. Η θέσπιση, η εκβιομηχάνιση, δηλαδή η μετάβαση των λύσεων σε κατάσταση λειτουργικής ωριμότητας, και η βελτίωση των κοινών υπηρεσιών θα χρηματοδοτούνται από το πρόγραμμα, ενώ η λειτουργία αυτών των υπηρεσιών θα χρηματοδοτείται μόνο από το πρόγραμμα στο βαθμό που η χρήση τους εξυπηρετεί ενδεχομένως κοινοτικά συμφέροντα. Στις άλλες περιπτώσεις, η χρήση των υπηρεσιών, συμπεριλαμβανομένης της λειτουργίας τους σε αποκεντρωμένη βάση, θα χρηματοδοτείται από τους χρήστες. Οι λύσεις που θα εφαρμόσει το πρόγραμμα θα μειώσουν βασικά τον οικονομικό και διοικητικό φόρτο που απορρέει από την αλληλεπίδραση των ευρωπαϊκών δημόσιων διοικήσεων μεταξύ τους. |

Η πρόταση είναι επομένως σύμφωνη με την αρχή της αναλογικότητας. |

Επιλογή εργαλείων |

342 | Όπως και με το πρόγραμμα IDABC, η προτεινόμενη νομική πράξη είναι απόφαση του Ευρωπαϊκού Κοινοβουλίου και του Συμβουλίου καθώς ο κανονισμός ή η οδηγία δεν συνιστούν κατάλληλη επιλογή για την εφαρμογή κοινοτικών προγραμμάτων. |

4. Δημοσιονομικεσ επιπτωσεισ |

401 | Το χρηματοπιστωτικό κονδύλιο για την εφαρμογή του προγράμματος ISA κατά την περίοδο από την 1η Ιανουαρίου 2010 έως τις 31 Δεκεμβρίου 2015 ορίστηκε σε 164,1 εκατ. ευρώ, εκ των οποίων τα 103,5 εκατομμύρια προορίζονται για την περίοδο μέχρι τις 31 Δεκεμβρίου 2013 όπως προβλέπεται στον δημοσιονομικό προγραμματισμό 2007-1013. Περισσότερες λεπτομέρειες παρέχοντα στο νομοθετικό δημοσιονομικό δελτίο που συνοδεύει την πρόταση. |

5. Προσθετες πληροφοριεσ |

560 | Ευρωπαϊκός Οικονομικός Χώρος Η προτεινόμενη πράξη παρουσιάζει ενδιαφέρον για τον ΕΟΧ και, ως εκ τούτου, πρέπει να επεκταθεί σε αυτόν. |

Υποψήφιες χώρες Η προτεινόμενη πράξη είναι ανοιχτή στη συμμετοχή των υποψήφιων χωρών. |

2008/0185 (COD)

Πρότασης για

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με λύσεις διαλειτουργικότητας για τις ευρωπαϊκές δημόσιες διοικήσεις (ISA)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 156 πρώτη παράγραφος,

την πρόταση της Επιτροπής[4],

τη γνώμη της Ευρωπαϊκής Οικονομικής και Κοινωνικής Επιτροπής[5],

τη γνώμη της Επιτροπής των Περιφερειών[6],

Αποφασίζοντας σύμφωνα με τη διαδικασία του άρθρου 251 της Συνθήκης,

Εκτιμώντας τα ακόλουθα:

(1) Σύμφωνα με το άρθρο 154 της Συνθήκης, προκειμένου να συμβάλει στην επίτευξη των στόχων που αναφέρονται στα άρθρα 14 και 158 και να δώσει στους πολίτες της Ευρωπαϊκής Ένωσης, στους οικονομικούς παράγοντες και στις περιφερειακές και τοπικές κοινότητες τη δυνατότητα να επωφεληθούν στον ανώτατο δυνατό βαθμό από τη δημιουργία ενός χώρου χωρίς εσωτερικά σύνορα, η Κοινότητα συμβάλλει στη δημιουργία και στην ανάπτυξη διευρωπαϊκών δικτύων, αναλαμβάνοντας δράσεις για την προώθηση της διασυνδεσιμότητας, της διαλειτουργικότητας και της προσβασιμότητας.

(2) Στα συμπεράσματά του της 1ης Δεκεμβρίου 2005 σχετικά με την ανακοίνωση της Επιτροπής «Η στρατηγική i2010 – Ευρωπαϊκή κοινωνία της πληροφορίας για την ανάπτυξη και την απασχόληση», το Συμβούλιο τόνισε ότι απαιτούνται περισσότερο επικεντρωμένες, αποτελεσματικές και ολοκληρωμένες πολιτικές τεχνολογιών πληροφοριών και επικοινωνιών (εφεξής ΤΠΕ) τόσο σε ευρωπαϊκό όσο και σε εθνικό επίπεδο για την επίτευξη των στόχων της οικονομικής ανάπτυξης και της παραγωγικότητας. Η Επιτροπή κλήθηκε να ενθαρρύνει την αποτελεσματική χρήση των ΤΠΕ σε δημόσιες υπηρεσίες μέσω της ανταλλαγής εμπειριών και να αναπτύξει κοινές προσεγγίσεις σε καίρια ζητήματα όπως η διαλειτουργικότητα και η αποτελεσματική χρήση ανοιχτών προτύπων.

(3) Στην υπουργική δήλωση του Manchester της 24ης Νοεμβρίου 2005, οι αρμόδιοι για τις πολιτικές ΤΠΕ υπουργοί συμφώνησαν, μεταξύ άλλων, να συνεργαστούν μεταξύ τους αλλά και με την Επιτροπή για να μοιραστούν αποτελεσματικότερα υφιστάμενα εργαλεία, κοινές προδιαγραφές, πρότυπα και λύσεις και να ενθαρρύνουν τη συλλογική ανάπτυξη λύσεων όπου αυτό κρίνεται αναγκαίο.

(4) Στην υπουργική δήλωση της Λισαβόνας της 19ης Σεπτεμβρίου 2007, οι υπουργοί κάλεσαν την Επιτροπή, μεταξύ άλλων, να διευκολύνει τη συνεργασία με τα κράτη μέλη προκειμένου να καθοριστεί, αναπτυχθεί, εφαρμοστεί και παρακολουθηθεί η διασυνοριακή και διατομεακή διαλειτουργικότητα, και τόνισαν ότι η μελλοντική κοινοτική νομοθεσία πρέπει, συγκεκριμένα, να προβλέπει και να αξιολογεί τις επιπτώσεις της στον μετασχηματισμό των υποδομών και υπηρεσιών ΤΠΕ .

(5) Λόγω της ταχείας ανάπτυξης των ΤΠΕ ελλοχεύει ο κίνδυνος τα κράτη μέλη να επιλέξουν διαφορετικές ή ασύμβατες λύσεις και είναι πιθανό να εμφανιστούν νέα ηλε-εμπόδια που θα δυσχεράνουν την εύρυθμη λειτουργία της εσωτερικής αγοράς και των συναφών ελευθεριών κίνησης. Τούτο ενδέχεται να έχει αρνητικές επιπτώσεις στο άνοιγμα και στην ανταγωνιστικότητα των αγορών καθώς και να επηρεάσει την παροχή σε πολίτες και επιχειρήσεις ορισμένων - οικονομικών ή μη - υπηρεσιών γενικού συμφέροντος. Τα κράτη μέλη και η Επιτροπή οφείλουν να εντείνουν τις προσπάθειές τους προκειμένου να αποφευχθεί ο κατακερματισμός της αγοράς, να επιτευχθεί διαλειτουργικότητα και να προωθηθούν από κοινού συμφωνημένες λύσεις ΤΠΕ, διασφαλίζοντας ταυτόχρονα την κατάλληλη διακυβέρνηση.

(6) Η διαθεσιμότητα κοινών, επαναχρησιμοποιούμενων και διαλειτουργικών λύσεων καθώς και διαλειτουργικών διοικητικών διαδικασιών οργανωτικής υποστήριξης (back-office) είναι αναγκαία για την αποδοτική και αποτελεσματική διασυνοριακή και διατομεακή παροχή δημόσιων υπηρεσιών στις επιχειρήσεις και στους πολίτες.

(7) Απαιτούνται συνεχείς προσπάθειες προκειμένου να διασφαλιστεί η διασυνοριακή, διατομεακή διαλειτουργικότητα, η ανταλλαγή εμπειριών, η δημιουργία και διατήρηση κοινών και ενιαίων προσεγγίσεων, προδιαγραφών, προτύπων και λύσεων καθώς και η αξιολόγηση των επιπτώσεων των ΤΠΕ στην κοινοτική νομοθεσία με στόχο την υποστήριξη αποδοτικών και αποτελεσματικών διασυνοριακών αλληλεπιδράσεων, μεταξύ άλλων, όσον αφορά την εφαρμογή της κοινοτικής νομοθεσίας, με ταυτόχρονη μείωση του διοικητικού φόρτου εργασίας και του κόστους.

(8) Για την αντιμετώπιση αυτών των προκλήσεων, οι προσπάθειες αυτές πρέπει να καταβληθούν από την Επιτροπή και από τα κράτη μέλη μέσα σε κλίμα στενής συνεργασίας, συντονισμού και διαλόγου, σε στενή αλληλεπίδραση με τους αρμόδιους για την εφαρμογή των κοινοτικών πολιτικών τομείς και, όπου χρειάζεται, σε συνεργασία με άλλους εμπλεκόμενους παράγοντες, δίδοντας ιδιαίτερη σημασία στις προτεραιότητες και στη γλωσσική πολυμορφία της Κοινότητας.

(9) Σε συμφωνία με την απόφαση 2004/387/ΕΚ της 21ης Απριλίου 2004 περί της διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC)[7] η οποία ζητεί από την Επιτροπή να καθορίσει μηχανισμούς που θα διασφαλίζουν την οικονομική και λειτουργική βιωσιμότητα των υπηρεσιών υποδομής, οι υπηρεσίες υποδομής πρέπει να διατηρούνται και να λειτουργούν με βιώσιμο τρόπο. Τέτοιου είδους υπηρεσίες υποδομής συμφωνήθηκαν με τα κράτη μέλη κατά την εφαρμογή της απόφασης 1719/1999/ΕΚ της 12ης Ιουλίου 1999 σχετικά με ένα σύνολο προσανατολισμών, συμπεριλαμβανομένου του προσδιορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA)[8] και της απόφασης 1720/1999/ΕΚ της 12ης Ιουλίου 1999 για τη θέσπιση μιας σειράς δράσεων και μέτρων με σκοπό την εξασφάλιση της διαλειτουργικότητας των διευρωπαϊκών δικτύων ηλεκτρονικής ανταλλαγής δεδομένων μεταξύ διοικήσεων (IDA)[9] και της πρόσβασης σ’αυτά καθώς και κατά την εφαρμογή του προγράμματος IDABC και άλλων συναφών προγραμμάτων.

(10) Το πρόγραμμα IDABC λήγει στις 31 Δεκεμβρίου 2009 και θα πρέπει να το διαδεχθεί ένα κοινοτικό πρόγραμμα που θα ενθαρρύνει την εξεύρεση λύσεων διαλειτουργικότητας για τις ευρωπαϊκές δημόσιες διοικήσεις (το πρόγραμμα ISA) και θα ανταποκρίνεται στις προκλήσεις.

(11) Το πρόγραμμα ISA πρέπει να βασιστεί στην εμπειρία που αποκτήθηκε από τα προγράμματα IDA και IDABC τα οποία απέδειξαν ότι η συντονισμένη προσέγγιση μπορεί να συμβάλει στην παροχή ταχύτερων και ποιοτικότερων αποτελεσμάτων και στην ικανοποίηση των απαιτήσεων των επιχειρήσεων, μέσω κοινών και ενιαίων λύσεων που προκύπτουν και εφαρμόζονται σε συνεργασία με τα κράτη μέλη. Οι εν λόγω δραστηριότητες έχουν ήδη συμβάλει - και εξακολουθούν να συμβάλλουν - σημαντικά στη διασφάλιση της διαλειτουργικότητας που υποστηρίζει την ηλεκτρονική ανταλλαγή πληροφοριών μεταξύ των ευρωπαϊκών δημόσιων διοικήσεων.

(12) Προκειμένου να αποφευχθεί ο κατακερματισμός και να εξασφαλιστεί μια συνολική προσέγγιση, πρέπει να δοθεί η δέουσα προσοχή στην ευρωπαϊκή στρατηγική διαλειτουργικότητας και στο ευρωπαϊκό πλαίσιο διαλειτουργικότητας κατά τον καθορισμό των προτεραιοτήτων του προγράμματος ISA.

(13) Οι λύσεις που θα προκύψουν ή θα εφαρμοστούν μέσω του προγράμματος ISA πρέπει να είναι προσανατολισμένες στη ζήτηση και, στο βαθμό που είναι δυνατό, να αποτελούν τμήμα ενός συνεκτικού συνόλου υπηρεσιών που θα διευκολύνει την αλληλεπίδραση μεταξύ των ευρωπαϊκών δημόσιων διοικήσεων και διασφαλίζει, διευκολύνει ή επιτρέπει τη διασυνοριακή και διατομεακή διαλειτουργικότητα.

(14) Το πρόγραμμα ISA πρέπει να διασφαλίζει τη διαθεσιμότητα κοινών πλαισίων, κοινών υπηρεσιών και εργαλείων γενικής εφαρμογής που υποστηρίζουν τη διασυνοριακή και διατομεακή αλληλεπίδραση μεταξύ των ευρωπαϊκών δημόσιων διοικήσεων καθώς και να στηρίζει τους τομείς στο πλαίσιο της αξιολόγησης των επιπτώσεων των ΤΠΕ στην κοινοτική νομοθεσία και του σχεδιασμού της εφαρμογής συναφών λύσεων.

(15) Τα κοινά πλαίσια πρέπει να περιλαμβάνουν, μεταξύ άλλων, κοινές προδιαγραφές, κατευθυντήριες γραμμές και μεθοδολογίες καθώς και κοινές στρατηγικές.

(16) Εκτός από τη διασφάλιση της λειτουργίας και της βελτίωσης των υφιστάμενων κοινών υπηρεσιών που προέκυψαν από τα προγράμματα IDA και IDABC καθώς και των συναφών πρωτοβουλιών, το πρόγραμμα ISA πρέπει να στηρίξει τη θέσπιση, εκβιομηχάνιση, λειτουργία και βελτίωση νέων κοινών υπηρεσιών προκειμένου να ανταποκριθεί σε νέες ανάγκες και απαιτήσεις.

(17) Εκτός από τη διασφάλιση της βελτίωσης των υφιστάμενων επαναχρησιμοποιούμενων εργαλείων γενικής εφαρμογής που προέκυψαν από τα προγράμματα IDA και IDABC καθώς και των συναφών πρωτοβουλιών, το πρόγραμμα ISA πρέπει να στηρίξει τη δημιουργία, παροχή και βελτίωση νέων επαναχρησιμοποιούμενων εργαλείων γενικής εφαρμογής προκειμένου να ανταποκριθεί σε νέες ανάγκες ή απαιτήσεις που προέκυψαν, μεταξύ άλλων, από την αξιολόγηση των επιπτώσεων των περιεχομένων στην κοινοτική νομοθεσία ΤΠΕ.

(18) Στο πλαίσιο της δημιουργίας, βελτίωσης ή λειτουργίας κοινών λύσεων, το πρόγραμμα ISA πρέπει, όπου κρίνεται αναγκαίο, να στηρίζεται στην ανταλλαγή εμπειριών και λύσεων, καθώς και στην ανταλλαγή και προώθηση ορθών πρακτικών ή να συνοδεύεται από αυτές.

(19) Οι λύσεις που προκύπτουν ή εφαρμόζονται στο πλαίσιο του προγράμματος ISA πρέπει να βασίζονται στην αρχή της τεχνολογικής ουδετερότητας και προσαρμοστικότητας ώστε να μπορούν επιπλέον οι πολίτες, οι επιχειρήσεις και οι διοικήσεις να επιλέγουν ελεύθερα την προς χρήση τεχνολογία.

(20) Οι αρχές της ασφάλειας, της προστασίας του απορρήτου και των προσωπικών δεδομένων πρέπει να λαμβάνονται υπόψη σε όλες τις δραστηριότητες που καλύπτονται από το πρόγραμμα ISA.

(21) Ενώ πρέπει να ενθαρρύνεται η συμμετοχή όλων των κρατών μελών σε δράσεις του προγράμματος ISA, η έναρξη υλοποίησης δράσεων στις οποίες συμμετέχουν ορισμένα μόνο κράτη μέλη είναι εφικτή. Τα κράτη μέλη που δεν συμμετέχουν στις εν λόγω δράσεις πρέπει να ενθαρρύνονται να συμμετάσχουν σε μεταγενέστερο στάδιο.

(22) Το πρόγραμμα ISA πρέπει να συνεισφέρει στην υλοποίηση κάθε διάδοχης της i2010 πρωτοβουλίας, λαμβάνοντας ταυτόχρονα υπόψη άλλα κοινοτικά προγράμματα στον τομέα των ΤΠΕ, και συγκεκριμένα το πρόγραμμα υποστήριξης της πολιτικής ΤΠΕ του προγράμματος-πλαισίου «Ανταγωνιστικότητα και καινοτομία» όπως προβλέπεται στην απόφαση αριθ. 1639/2006/ΕΚ της 24ης Οκτωβρίου 2006 σχετικά με τη θέσπιση προγράμματος-πλαισίου για την ανταγωνιστικότητα και την καινοτομία (2007-2013)[10], προκειμένου να αποφεύγεται η αλληλεπικάλυψη των προσπαθειών.

(23) Πρέπει να επιδιώκονται συνέργειες με τον ιδιωτικό τομέα και άλλες οντότητες προκειμένου, όπου κρίνεται αναγκαίο, να δίδεται προτεραιότητα σε λύσεις διαθέσιμες στην αγορά ή υποστηριζόμενες από αυτήν.

(24) Το πρόγραμμα ISA θα πρέπει να υλοποιηθεί σύμφωνα με τους κανόνες που διέπουν τη σύναψη δημόσιων συμβάσεων.

(25) Δεδομένου ότι τα αναγκαία για την εφαρμογή αυτής της απόφασης μέτρα είναι μέτρα διαχείρισης κατά την έννοια του άρθρου 2 της απόφασης αριθ. 1999/468/ΕΚ του Συμβουλίου της 28ης Ιουνίου 1999 περί καθορισμού των όρων άσκησης των εκτελεστικών αρμοδιοτήτων που ανατίθενται στην Επιτροπή[11], πρέπει να εγκρίνονται μέσω της διαδικασίας της διαχειριστικής επιτροπής που προβλέπεται στο άρθρο 4 της εν λόγω απόφασης.

(26) Το πρόγραμμα ISA πρέπει να παρακολουθείται και να αξιολογείται τακτικά ώστε να καθίσταται εφικτή η πραγματοποίηση αναπροσαρμογών.

(27) Πρέπει να ενθαρρύνεται η διεθνής συνεργασία και στο πλαίσιο αυτό πρέπει να επιτρέπεται η συμμετοχή στο πρόγραμμα ISA των χωρών του Ευρωπαϊκού Οικονομικού Χώρου και των υποψήφιων χωρών. Πρέπει ακόμη να ενθαρρύνεται η συνεργασία με άλλες τρίτες χώρες και διεθνείς οργανισμούς ή φορείς, κυρίως στο πλαίσιο της ευρωμεσογειακής εταιρικής σχέσης αλλά και με γειτονικές χώρες, ιδίως τις χώρες των Δυτικών Βαλκανίων.

(28) Προκειμένου να διασφαλιστεί η υγιής διαχείριση των χρηματοπιστωτικών πόρων της Κοινότητας και να αποφευχθεί ο άσκοπος πολλαπλασιασμός εξοπλισμού, η επανάληψη των ερευνών και η υιοθέτηση διαφορετικών προσεγγίσεων, πρέπει να επιτραπεί σε μη κοινοτικές πρωτοβουλίες η χρήση των λύσεων που προκύπτουν ή εφαρμόζονται από το πρόγραμμα ISA εφόσον δεν επιβαρύνεται ο κοινοτικός προϋπολογισμός και δεν διακυβεύεται ο κύριος κοινοτικός στόχος της λύσης.

(29) Για ολόκληρη τη διάρκεια του προγράμματος πρέπει να θεσπιστεί ένα χρηματοπιστωτικό κονδύλιο που θα αποτελεί βασικό σημείο αναφοράς, κατά την έννοια του σημείου 37 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή οικονομική διαχείριση. Το κονδύλιο αυτό θα πρέπει να καλύπτει επίσης δαπάνες που αφορούν τα μέτρα προετοιμασίας, παρακολούθησης, ελέγχου, λογιστικού ελέγχου και αξιολόγησης, τα οποία είναι άμεσα αναγκαία για τη διαχείριση του προγράμματος και την επίτευξη των στόχων του, και ιδίως δαπάνες για μελέτες, συνεδριάσεις εμπειρογνωμόνων, δράσεις πληροφόρησης και δημοσιεύσεων, δαπάνες για συστήματα τεχνολογιών πληροφοριών και δίκτυα για την ανταλλαγή και επεξεργασία πληροφοριών, καθώς και κάθε άλλη δαπάνη διοικητικής και τεχνικής βοήθειας που ενδέχεται να χρησιμοποιήσει η Επιτροπή στο πλαίσιο της διαχείρισης του προγράμματος.

(30) Δεδομένου ότι οι στόχοι της προς ανάληψη δράσης για τη διευκόλυνση της αποδοτικής και αποτελεσματικής ηλεκτρονικής διασυνοριακής και διατομεακής αλληλεπίδρασης μεταξύ των ευρωπαϊκών δημόσιων διοικήσεων που επιτρέπει την παροχή ηλεκτρονικών δημόσιων υπηρεσιών οι οποίες υποστηρίζουν την εφαρμογή κοινοτικών πολιτικών και δραστηριοτήτων δεν μπορούν να επιτευχθούν σε επαρκή βαθμό από τα κράτη μέλη αλλά μπορούν όμως, λόγω της κλίμακας και των επιπτώσεών τους, να επιτευχθούν καλύτερα σε κοινοτικό επίπεδο, η Κοινότητα δύναται να εγκρίνει μέτρα, σε συμφωνία με την αρχή της επικουρικότητας όπως αυτή ορίζεται στο άρθρο 5 της συνθήκης. Σε συμφωνία με την αρχή της αναλογικότητας, όπως προβλέπεται στο εν λόγω άρθρο, η παρούσα απόφαση δεν υπερβαίνει τα απολύτως αναγκαία για την επίτευξη αυτών των στόχων.

ΑΠΟΦΑΣΙΖΟΥΝ:

Άρθρο 1 Αντικείμενο και στόχος

1. Η παρούσα απόφαση θεσπίζει, για την περίοδο 2010-2015, ένα πρόγραμμα σχετικά με λύσεις διαλειτουργικότητας για τις ευρωπαϊκές δημόσιες διοικήσεις, συμπεριλαμβανομένων των κοινοτικών θεσμικών οργάνων και οργανισμών, παρέχοντας έτσι κοινές και ενιαίες λύσεις που διευκολύνουν τη διαλειτουργικότητα (εφεξής «πρόγραμμα ISA»).

2. Στόχος του προγράμματος ISA είναι η στήριξη της συνεργασίας μεταξύ των ευρωπαϊκών δημόσιων διοικήσεων μέσω της διευκόλυνσης της αποδοτικής και αποτελεσματικής ηλεκτρονικής διασυνοριακής και διατομεακής αλληλεπίδρασης μεταξύ των εν λόγω διοικήσεων ώστε να καθίσταται εφικτή η παροχή ηλεκτρονικών δημόσιων υπηρεσιών που στηρίζουν την εφαρμογή κοινοτικών πολιτικών και δραστηριοτήτων.

Άρθρο 2 Ορισμοί

Για τους σκοπούς της παρούσας απόφασης, ισχύουν οι ακόλουθοι ορισμοί:

α) ως «διαλειτουργικότητα» νοείται η ικανότητα ανόμοιων και διαφορετικών οργανισμών να αλληλεπιδρούν προς την κατεύθυνση της επίτευξης αμοιβαίως ωφέλιμων και συμφωνημένων κοινών στόχων, οι οποίοι αφορούν την ανταλλαγή πληροφοριών και γνώσεων μεταξύ των εν λόγω οργανισμών διά μέσου των εργασιακών διαδικασιών που υποστηρίζουν, μέσω της ανταλλαγής δεδομένων μεταξύ των αντίστοιχων συστημάτων τους ΤΠΕ·

β) ως «λύσεις» νοούνται τα κοινά πλαίσια, οι κοινές υπηρεσίες και τα εργαλεία γενικής εφαρμογής·

γ) ως «κοινά πλαίσια» νοούνται οι στρατηγικές, οι προδιαγραφές, οι μεθοδολογίες, οι κατευθυντήριες γραμμές καθώς και οι συναφείς προσεγγίσεις και τα σχετικά έγγραφα·

δ) ως «κοινές υπηρεσίες» νοούνται οι επιχειρησιακές εφαρμογές και υποδομές γενικής φύσεως που ικανοποιούν τις κοινές απαιτήσεις των χρηστών σε διάφορους τομείς άσκησης πολιτικής·

ε) ως «εργαλεία γενικής εφαρμογής» νοούνται τα βάθρα αναφοράς, τα ενιαία και συλλογικά βάθρα, τα κοινά στοιχεία και τα συναφή συστατικά στοιχεία που ικανοποιούν τις κοινές απαιτήσεις των χρηστών σε διάφορους τομείς άσκησης πολιτικής·

στ) ως «δράσεις» νοούνται οι μελέτες, τα έργα και τα συνοδευτικά μέτρα·

ζ) ως «συνοδευτικά μέτρα» νοούνται τα στρατηγικά μέτρα και τα μέτρα ευαισθητοποίησης, τα μέτρα που στηρίζουν τη διαχείριση του προγράμματος ISA και τα μέτρα που σχετίζονται με την κοινοχρησία των εμπειριών καθώς και με την ανταλλαγή και προαγωγή ορθών πρακτικών.

Άρθρο 3 Δραστηριότητες

Το πρόγραμμα ISA υποστηρίζει και προωθεί:

α) τη δημιουργία και βελτίωση κοινών πλαισίων που αποσκοπούν στην υποστήριξη της διασυνοριακής και διατομεακής διαλειτουργικότητας·

β) την εκτίμηση των επιπτώσεων των περιεχομένων στην προτεινόμενη ή εγκεκριμένη κοινοτική νομοθεσία ΤΠΕ καθώς και τον σχεδιασμό της υλοποίησης των συστημάτων ΤΠΕ που αποσκοπούν στην υποστήριξη της εφαρμογής της εν λόγω νομοθεσίας·

γ) τη λειτουργία και βελτίωση των υφιστάμενων κοινών υπηρεσιών καθώς και τη θέσπιση, εκβιομηχάνιση, λειτουργία και βελτίωση νέων κοινών υπηρεσιών·

δ) τη βελτίωση των υφιστάμενων εργαλείων γενικής εφαρμογής καθώς και τη δημιουργία, παροχή και βελτίωση νέων επαναχρησιμοποιούμενων εργαλείων γενικής εφαρμογής.

Άρθρο 4 Γενικές αρχές

Οι δράσεις που θα ξεκινήσουν ή που θα συνεχιστούν στο πλαίσιο του προγράμματος ISA πρέπει, όποτε κρίνεται απαραίτητο, να βασίζονται στις ακόλουθες αρχές:

α) την αρχή της τεχνολογικής ουδετερότητας και προσαρμοστικότητας·

β) την αρχή της προστασίας του απορρήτου και των προσωπικών δεδομένων·

γ) την αρχή της ασφάλειας.

Άρθρο 5 Δράσεις

1. Η Κοινότητα, σε συνεργασία με τα κράτη μέλη, θα αναλαμβάνει τις δράσεις που προσδιορίζονται στο κυλιόμενο πρόγραμμα εργασίας, για το οποίο γίνεται λόγος στο άρθρο 9, σύμφωνα με τους κανόνες υλοποίησης που προβλέπονται στο άρθρο 8. Οι εν λόγω δράσεις θα υλοποιούνται από την Επιτροπή.

2. Οι μελέτες θα περιλαμβάνουν ένα στάδιο και θα ολοκληρώνονται με την τελική έκθεση.

3. Τα έργα θα περιλαμβάνουν, όποτε κρίνεται απαραίτητο, τρία στάδια:

α) το στάδιο έναρξης, κατά το οποίο συντάσσεται ο καταστατικός χάρτης του έργου,

β) το στάδιο εκτέλεσης, με το πέρας του οποίου συντάσσεται η αντίστοιχη έκθεση εκτέλεσης, και

γ) το στάδιο λειτουργίας, το οποίο ξεκινά όταν μια λύση καθίσταται διαθέσιμη προς χρήση.

Τα εν λόγω στάδια του έργου προσδιορίζονται με την ένταξη της δράσης στο κυλιόμενο πρόγραμμα εργασίας.

4. Η εφαρμογή του προγράμματος ISA θα υποστηρίζεται από συνοδευτικά μέτρα.

Άρθρο 6 Καταστατικός χάρτης έργου και έκθεση εκτέλεσης

1. Ο καταστατικός χάρτης του έργου περιλαμβάνει περιγραφή των ακολούθων:

α) το πεδίο εφαρμογής, τους στόχους και το πρόβλημα ή την ευκαιρία, τους δικαιούχους και τα οφέλη της εκάστοτε λύσης, καθώς επίσης και τους ποσοτικούς και ποιοτικούς δείκτες για τη μέτρηση των εν λόγω οφελών·

β) την προσέγγιση, συμπεριλαμβανομένων των οργανωτικών πτυχών όπως στάδια, αποτελέσματα και ορόσημα και, όποτε αυτό κρίνεται απαραίτητο, τα μέτρα προς διευκόλυνση της πολύγλωσσης επικοινωνίας·

γ) τα ενδιαφερόμενα μέρη και τους χρήστες καθώς και τη σχετική διοικητική δομή·

δ) τις λεπτομέρειες της λύσης, συμπεριλαμβανομένης της συνοχής της με και της εξάρτησής της από άλλες λύσεις, την ανάλυση των αναμενόμενων δαπανών, τις προθεσμίες και τις απαιτήσεις, καθώς και εκτίμηση των συνολικών δαπανών κυριότητας, συμπεριλαμβανομένων των ετήσιων δαπανών λειτουργίας, αν υπάρχουν·

ε) τα χαρακτηριστικά·

στ) τους περιορισμούς, συμπεριλαμβανομένων των απαιτήσεων ασφάλειας και προστασίας δεδομένων.

2. Η έκθεση εκτέλεσης περιλαμβάνει περιγραφή των ακολούθων:

α) το πεδίο, τους στόχους και το πρόβλημα ή την ευκαιρία σε σύγκριση με τον καταστατικό χάρτη του έργου·

β) την αποτελεσματικότητα του έργου, συμπεριλαμβανομένης της μέτρησης των επιτευχθέντων αποτελεσμάτων, των προκυπτουσών δαπανών, τον πραγματικό χρόνο και τις απαιτήσεις σε σχέση με τον καταστατικό χάρτη του έργου, την ανάλυση της αναμενόμενης απόδοσης της επένδυσης, καθώς και τις συνολικές δαπάνες κυριότητας, συμπεριλαμβανομένων των ετήσιων δαπανών λειτουργίας·

γ) τις οργανωτικές πτυχές, συμπεριλαμβανομένης της καταλληλότητας της εφαρμοζόμενης διοικητικής δομής και, όποτε αυτό κρίνεται απαραίτητο, συστάσεις για διοικητική δομή μετά το στάδιο εκτέλεσης·

δ) όποτε κρίνεται απαραίτητο, το προτεινόμενο σχέδιο για ανάπτυξη της λύσης στο επιχειρησιακό στάδιο καθώς και τους δείκτες επιπέδου εξυπηρέτησης·

ε) τον τελικό χρήστη και το διαθέσιμο υλικό τεχνικής υποστήριξης.

Άρθρο 7 Λύσεις

1. Κοινά πλαίσια καταρτίζονται και υποστηρίζονται μέσω μελετών.

Επίσης, μέσω μελετών υποστηρίζεται η αξιολόγηση των επιπτώσεων των περιεχομένων στην προτεινόμενη ή εγκεκριμένη κοινοτική νομοθεσία ΤΠΕ, καθώς και ο σχεδιασμός της εφαρμογής των λύσεων που θα στηρίξουν την εφαρμογή της προαναφερθείσας νομοθεσίας.

2. Εργαλεία γενικής εφαρμογής θεσπίζονται και υποστηρίζονται μέσω έργων. Ομοίως, τα έργα αποτελούν μέσο θέσπισης, εκβιομηχάνισης, λειτουργίας και συντήρησης κοινών υπηρεσιών.

Άρθρο 8 Κανόνες υλοποίησης

1. Κατά την υλοποίηση του προγράμματος ISA δέουσα σημασία δίδεται στην ευρωπαϊκή στρατηγική διαλειτουργικότητας και στο ευρωπαϊκό πλαίσιο διαλειτουργικότητας.

2. Ενθαρρύνεται η συμμετοχή όσο το δυνατόν περισσότερων κρατών μελών σε μελέτες ή έργα.

3. Όποτε κρίνεται απαραίτητο, η θέσπιση ή βελτίωση λύσεων θα βασίζεται σε ή θα συνοδεύεται από την ανταλλαγή εμπειριών, καθώς και από την ανταλλαγή και την προώθηση ορθών πρακτικών.

4. Προκειμένου να αποφεύγεται η αλληλοεπικάλυψη και να επιταχύνεται η εξεύρεση λύσεων, λαμβάνονται υπόψη, όποτε αυτό κρίνεται αναγκαίο, τα αποτελέσματα που έχουν προκύψει από άλλες σχετικές πρωτοβουλίες της Κοινότητας ή των κρατών μελών.

Με σκοπό τη μεγιστοποίηση των συνεργιών και τη διασφάλιση συμπληρωματικών και συνδυασμένων προσπαθειών, οι δράσεις συντονίζονται, όταν αυτό κρίνεται αναγκαίο, με άλλες σχετικές κοινοτικές πρωτοβουλίες.

5. Η έναρξη των δράσεων, ο προσδιορισμός των φάσεών τους και η δημιουργία καταστατικών χαρτών έργων, καθώς και οι εκθέσεις εκτέλεσης εκπονούνται και παρακολουθούνται από την Επιτροπή στο πλαίσιο της υλοποίησης του κυλιόμενου προγράμματος εργασίας που θεσπίζεται σύμφωνα με το άρθρο 9.

Άρθρο 9 Κυλιόμενο πρόγραμμα εργασίας

1. Η Επιτροπή καταρτίζει κυλιόμενο πρόγραμμα εργασίας για ολόκληρη την περίοδο ισχύος της παρούσας απόφασης όσον αφορά την υλοποίηση δράσεων.

2. Η Επιτροπή εγκρίνει το κυλιόμενο πρόγραμμα εργασίας και, τουλάχιστον μία φορά το χρόνο, τυχόν τροποποιήσεις επ’ αυτού.

3. Με την επιφύλαξη του άρθρου 10 παράγραφος 4, εφαρμόζεται η διαδικασία που αναφέρεται στο άρθρο 12 παράγραφος 2 αναφορικά με την έγκριση από την Επιτροπή του κυλιόμενου προγράμματος εργασίας και τυχόν τροποποιήσεων επ’ αυτού.

4. Για κάθε δράση, το κυλιόμενο πρόγραμμα εργασίας περιλαμβάνει, όποτε κρίνεται απαραίτητο, τα εξής:

α) περιγραφή του πεδίου, των στόχων, του προβλήματος ή της ευκαιρίας, των δικαιούχων και των οφελών, καθώς και της οργανωτικής και τεχνικής προσέγγισης,

β) ανάλυση των αναμενόμενων δαπανών και, όταν αυτό κρίνεται απαραίτητο, των προς επίτευξη ορόσημων.

5. Ένα έργο δύναται να περιληφθεί στο κυλιόμενο πρόγραμμα εργασίας σε οποιοδήποτε στάδιό του.

Άρθρο 10 Δημοσιονομικές διατάξεις

1. Τα κεφάλαια διατίθενται, βάσει της επίτευξης συγκεκριμένων ορόσημων, ως εξής:

α) για την έναρξη μελέτης, συνοδευτικού μέτρου ή του σταδίου έναρξης κάποιου έργου, το ορόσημο θα είναι η ένταξη του εν λόγω έργου στο κυλιόμενο πρόγραμμα εργασίας,

β) για την έναρξη του σταδίου εκτέλεσης κάποιου έργου το ορόσημο θα είναι ο καταστατικός χάρτης του έργου,

γ) για την έναρξη του επόμενου σταδίου λειτουργίας κάποιου έργου, ορόσημο θα είναι η έκθεση εκτέλεσης.

2. Τυχόν ορόσημα που πρέπει να επιτευχθούν κατά το στάδιο της εκτέλεσης καθώς και κατά το στάδιο της λειτουργίας, ορίζονται στο κυλιόμενο πρόγραμμα εργασίας.

3. Αν κάποιο έργο ενταχθεί στο κυλιόμενο πρόγραμμα εργασίας στο στάδιο της εκτέλεσης ή της λειτουργίας, τα απαιτούμενα κεφάλαια διατίθενται αμέσως μετά τη συμπερίληψή του στο κυλιόμενο πρόγραμμα εργασίας.

4. Τροποποιήσεις στο κυλιόμενο πρόγραμμα εργασίας που αφορούν κονδύλια του προϋπολογισμού άνω των 400.000 ευρώ ανά δράση εγκρίνονται σύμφωνα με τη διαδικασία που αναφέρεται στο άρθρο 12 παράγραφος 2.

5. Το πρόγραμμα ISA υλοποιείται βάσει των κανόνων που διέπουν τη σύναψη δημοσίων συμβάσεων.

Άρθρο 11 Κοινοτική χρηματοπιστωτική συνεισφορά

1. Η θέσπιση και βελτίωση κοινών πλαισίων και εργαλείων γενικής εφαρμογής χρηματοδοτείται εξ ολοκλήρου από το πρόγραμμα ISA. Η χρήση των εν λόγω πλαισίων και εργαλείων χρηματοδοτείται από τους χρήστες.

2. Η θέσπιση, εκβιομηχάνιση και βελτίωση κοινών υπηρεσιών χρηματοδοτείται εξ ολοκλήρου από το πρόγραμμα ISA. Η λειτουργία των εν λόγω υπηρεσιών χρηματοδοτείται εξ ολοκλήρου από το πρόγραμμα ISA στο βαθμό που η χρήση τους εξυπηρετεί ενδεχομένως κοινοτικά συμφέροντα. Στις άλλες περιπτώσεις, η χρήση των υπηρεσιών, συμπεριλαμβανομένης της λειτουργίας τους σε αποκεντρωμένη βάση, χρηματοδοτείται από τους χρήστες.

3. Τυχόν συνοδευτικά μέτρα χρηματοδοτούνται εξ ολοκλήρου από το πρόγραμμα ISA.

Άρθρο 12 Επιτροπή

1. Η Ευρωπαϊκή Επιτροπή επικουρείται από μια επιτροπή με την ονομασία «επιτροπή για τη διασυνοριακή διαλειτουργικότητα» (εφεξής «ΕΔΔ»), η οποία απαρτίζεται από εκπροσώπους των κρατών μελών και στην οποία προεδρεύει η Ευρωπαϊκή Επιτροπή.

2. Όπου γίνεται αναφορά στην παρούσα παράγραφο, εφαρμόζεται η διαδικασία της διαχειριστικής επιτροπής που προβλέπεται στο άρθρο 4 της απόφασης αριθ. 1999/468/ΕΚ του Συμβουλίου, όπως τροποποιήθηκε τελευταία με την απόφαση αριθ. 2006/512/ΕΚ του Συμβουλίου της 17ης Ιουλίου 2006, σε συμφωνία με το άρθρο 7 παράγραφος 3 και το άρθρο 8.

3. Η χρονική περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε τρεις μήνες.

4. Η ΕΔΔ καταρτίζει τον δικό της κανονισμό.

Άρθρο 13 Παρακολούθηση και αξιολόγηση

1. Η Επιτροπή παρακολουθεί τακτικά την υλοποίηση του προγράμματος ISA και αναζητά συνεργίες με συμπληρωματικά κοινοτικά προγράμματα.

Η Επιτροπή οφείλει να υποβάλλει ετήσια έκθεση στην ΕΔΔ αναφορικά με την υλοποίηση του προγράμματος ISA.

2. Οι λύσεις υπόκεινται σε αναθεώρηση κάθε δύο χρόνια.

3. Το πρόγραμμα ISA υπόκειται σε ενδιάμεση και σε τελική αξιολόγηση, τα αποτελέσματα των οποίων κοινοποιούνται στο Ευρωπαϊκό Κοινοβούλιο και στο Συμβούλιο ως τις 31 Δεκεμβρίου 2012 και ως τις 31 Δεκεμβρίου 2015 αντίστοιχα.

Στις αξιολογήσεις εξετάζονται θέματα όπως η συνάφεια, η αποτελεσματικότητα, η αποδοτικότητα, η χρησιμότητα, η βιωσιμότητα και η συνοχή των δράσεων του προγράμματος ISA, και αξιολογείται η απόδοση σε σχέση με τον στόχο του προγράμματος ISA και του κυλιόμενου προγράμματος εργασίας. Επιπροσθέτως, η τελική αξιολόγηση εξετάζει το κατά πόσο και σε ποιο βαθμό το πρόγραμμα ISA έχει επιτύχει το στόχο του.

Επίσης, στις αξιολογήσεις εξετάζονται τα οφέλη που αποφέρουν στην Κοινότητα οι δράσεις για την προώθηση κοινών πολιτικών, εντοπίζονται τομείς πιθανής βελτίωσης και ελέγχονται συνεργίες με άλλες κοινοτικές πρωτοβουλίες στον τομέα της διασυνοριακής, διατομεακής διαλειτουργικότητας.

Άρθρο 14 Διεθνής συνεργασία

1. Το πρόγραμμα ISA είναι ανοικτό για τη συμμετοχή των χωρών του Ευρωπαϊκού Οικονομικού Χώρου και των υποψηφίων χωρών, εντός του πλαισίου των αντίστοιχων συμφωνιών τους με την Κοινότητα.

2. Ενθαρρύνεται η συνεργασία με άλλες τρίτες χώρες και διεθνείς οργανισμούς ή φορείς, κυρίως στο πλαίσιο της ευρωμεσογειακής εταιρικής σχέσης αλλά και με γειτονικές χώρες, ιδίως τις χώρες των Δυτικών Βαλκανίων. Οι σχετικές δαπάνες δεν καλύπτονται από το πρόγραμμα ISA.

Άρθρο 15 Μη κοινοτικές πρωτοβουλίες

Με την επιφύλαξη άλλων κοινοτικών πολιτικών, οι λύσεις που θα θεσπιστούν ή θα εφαρμοστούν από το πρόγραμμα ISA θα μπορούν να χρησιμοποιηθούν από μη κοινοτικές πρωτοβουλίες, εφόσον αυτό δεν συνεπάγεται επιπρόσθετες δαπάνες για τον κοινοτικό προϋπολογισμό και εφόσον δεν διακυβεύεται ο κύριος κοινοτικός στόχος της λύσης.

Άρθρο 16 Δημοσιονομικές διατάξεις

1. Το χρηματοπιστωτικό κονδύλιο για την υλοποίηση της κοινοτικής δράσης δυνάμει της παρούσας απόφασης ορίζεται για την περίοδο από την 1η Ιανουαρίου 2010 ως τις 31 Δεκεμβρίου 2015 σε 164,1 εκατ. ευρώ, εκ των οποίων τα 103,5 εκατομμύρια προορίζονται για την περίοδο από την 1η Ιανουαρίου 2010 ως τις 31 Δεκεμβρίου 2013.

Για την περίοδο μετά την 31η Δεκεμβρίου 2013, το ποσό θεωρείται ότι επιβεβαιώθηκε εφόσον είναι συνεπές, για το στάδιο αυτό, προς το δημοσιονομικό πλαίσιο που ισχύει για την περίοδο η οποία αρχίζει το 2014.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

Άρθρο 17 Έναρξη ισχύος

Η παρούσα απόφαση αρχίζει να ισχύει από την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2010 έως την 31η Δεκεμβρίου 2015.

Στρασβούργο, ….

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ:

Πρόταση απόφασης του Ευρωπαϊκού Κοινοβουλίου και του Συμβουλίου σχετικά με λύσεις διαλειτουργικότητας για τις ευρωπαϊκές δημόσιες διοικήσεις (ISA).

2. ΠΛΑΙΣΙΟ ΔΒΔ/ΠΒΔ

Τομέας (-είς) πολιτικής και σχετική(-ές) δραστηριότητα(-ες):

Τεχνολογίες Πληροφοριών και Επικοινωνιών – Επιχειρησιακό πρόγραμμα υπό τον τίτλο 26 «Διοίκηση»

Δραστηριότητα: 26 03 Διαλειτουργική παροχή πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες

3. ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές Β..Α) συμπεριλαμβανομένων των ονομασιών τους:

26 03 01 01 Λύσεις διαλειτουργικότητας για τις ευρωπαϊκές δημόσιες διοικήσεις (ISA)[12]

26 01 04 01 Λύσεις διαλειτουργικότητας για τις ευρωπαϊκές δημόσιες διοικήσεις (ISA) — Δαπάνες για τη διοικητική διαχείριση

3.2. Διάρκεια της δράσης και των δημοσιονομικών επιπτώσεων:

Περίοδος εφαρμογής: 1η Ιανουαρίου 2010 – 31η Δεκεμβρίου 2015

Πληρωμές από τον κοινοτικό προϋπολογισμό δύνανται να γίνονται και πέραν της 31ης Δεκεμβρίου 2015 για ποσά που έχουν δεσμευτεί κατά τη διάρκεια της περιόδου εφαρμογής.

3.3. Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψηφίων χωρών | Τομέας δημοσιονομικών προοπτικών |

26030101 | ΜΥΔ | ΔΠ[13] | ΝΑΙ | ΝΑΙ | ΝΑΙ | 1A |

26010401 | ΜΥΔ | Μη ΔΠ[14] | ΟΧΙ | ΝΑΙ | ΝΑΙ | 1A |

4. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

Εκατ. ευρώ (με 3 δεκαδικά ψηφία)

Είδος δαπάνης | Τμήμα αριθ. | 2010 | 2011 | 2012 | 2013 | 2014 | 2015 και επόμενα έτη | Σύνολο |

Επιχειρησιακές δαπάνες[15] |

Πιστώσεις ανάληψης υποχρεώσεων (ΠΑΥ) | 8.1. | α | 23,00 | 25,20 | 26,00 | 26,10 | 28,50 | 30,50 | 159,3 |

Πιστώσεις πληρωμών (ΠΠ) | β | 5,75 | 23,55 | 25,40 | 26,00 | 26,73 | 51,87 | 159,3 |

Διοικητικές δαπάνες περιλαμβανόμενες στο ποσό αναφοράς[16] |

Τεχνική & διοικητική βοήθεια (ΜΔΠ) | 8.2.4. | γ | 0,8 | 0,8 | 0,8 | 0,8 | 0,8 | 0,8 | 4,8 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 23,80 | 26,00 | 26,80 | 26,90 | 29,30 | 31,30 | 164,1 |

Πιστώσεις πληρωμών | β+γ | 6,55 | 24,35 | 26,20 | 26,80 | 27,53 | 52,67 | 164,1 |

Διοικητικές δαπάνες μη περιλαμβανόμενες στο ποσό αναφοράς[17] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ | 2,141 | 2,191 | 2,191 | 2,191 | 2,191 | 2,191 | 13,097 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | ε | 0,046 | 0,049 | 0,049 | 0,049 | 0,049 | 0,049 | 0,291 |

Συνολικό ενδεικτικό ποσό παρέμβασης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 25,986 | 28,240 | 29,040 | 29,140 | 31,540 | 33,540 | 177,488 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 8,736 | 26,590 | 28,440 | 29,040 | 29,765 | 54,915 | 177,488 |

Η αύξηση του προϋπολογισμού με το πέρασμα των χρόνων αντικατοπτρίζει τις επιχειρησιακές δαπάνες για διαρκώς επεκτεινόμενο φάσμα κοινών υπηρεσιών και εργαλείων γενικής εφαρμογής, που τίθενται στη διάθεση των υπηρεσιών της Επιτροπής και των κρατών μελών για την εφαρμογή διαλειτουργικών διασυνοριακών συστημάτων πληροφοριών.

Λεπτομέρειες σχετικά με τη συγχρηματοδότηση

Μ.Δ.

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό. Για την περίοδο μετά την 31η Δεκεμβρίου 2013, το ποσό θεωρείται ότι επιβεβαιώθηκε εφόσον είναι συνεπές, για το στάδιο αυτό, προς το δημοσιονομικό πλαίσιο που ισχύει για την περίοδο η οποία αρχίζει το 2014.

( Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[18] (ήτοι μέσο ευελιξίας ή αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

( Η πρόταση δεν έχει δημοσιονομικές επιπτώσεις στα έσοδα

4.2. Ανθρώπινοι πόροι (FTE=ΙΠΑ) (περιλαμβανομένων των μονίμων υπαλλήλων και του έκτακτου και εξωτερικού προσωπικού) – βλέπε λεπτομέρειες στο σημείο 8.2.1.

Ετήσιες ανάγκες | 2010 | 2011 | 2012 | 2013 | 2014 | 2015 |

Σύνολο ανθρώπινων πόρων | 20 | 21 | 21 | 21 | 21 | 21 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη υλοποίησης βραχυπρόθεσμα ή μεσοπρόθεσμα

Το πρόγραμμα ISA καλείται να ικανοποιήσει τις ανάγκες για κοινά πλαίσια, για ευαισθητοποίηση όσον αφορά τις επιπτώσεις των περιεχόμενων στην κοινοτική νομοθεσία ΤΠΕ, για κοινές υπηρεσίες και για επαναχρησιμοποιούμενα εργαλεία γενικής εφαρμογής.

Οι ανάγκες αυτές προσδιορίστηκαν μέσα από ανταλλαγές απόψεων με εκπροσώπους των τομέων και των κρατών μελών, από την εκ των προτέρων αξιολόγηση καθώς και από την επίσημη διαβούλευση όπως αναφέρεται ρητώς στην αιτιολογική έκθεση.

Οι κύριοι δικαιούχοι των δραστηριοτήτων που θα ξεκινήσουν στο πλαίσιο του προγράμματος είναι οι ευρωπαϊκές δημόσιες διοικήσεις. Οι επιχειρήσεις και οι πολίτες θα επωφεληθούν κατά κύριο λόγο έμμεσα.

5.2. Προστιθέμενη αξία της κοινοτικής συμμετοχής και ειρμός της πρότασης με άλλα χρηματοπιστωτικά μέσα και πιθανή συνεργία

Για όλους τους τομείς δραστηριότητας που καλύπτονται από το πρόγραμμα ISA συνυπεύθυνα είναι τα κράτη μέλη και η Κοινότητα. Επομένως, το πρόγραμμα ISA θα παρεμβαίνει μόνο όταν υπάρχει αποδεικτέα ευρωπαϊκή προστιθέμενη αξία, όπως αναφέρεται ρητώς στην αιτιολογική έκθεση. Η επιτροπή διαχείρισης του προγράμματος ISA θα διασφαλίζει τη συνοχή και τη συμπληρωματικότητα με τις δραστηριότητες σε επίπεδο κρατών μελών. Σε κοινοτικό επίπεδο, ο διυπηρεσιακός συντονισμός θα διασφαλίζει την εναρμόνιση των δραστηριοτήτων μεταξύ των τομέων καθώς και με το πρόγραμμα υποστήριξης της πολιτικής ΤΠΕ του προγράμματος-πλαισίου «Ανταγωνιστικότητα και καινοτομία» (ΠΑΚ) αποσκοπώντας στη μέγιστη δυνατή συνοχή και στις μέγιστες δυνατές συνεργίες. Η στενή συνεργασία και ο στενός συντονισμός με τα κράτη μέλη και τους τομείς θα βοηθήσει το πρόγραμμα να αξιολογεί διαρκώς τις πραγματικές ανάγκες και την αναλογικότητα των δραστηριοτήτων, και να ελέγχει την τήρηση της αρχής της επικουρικότητας.

Όπως αναφέρεται ρητώς στην αιτιολογική έκθεση, το πρόγραμμα ISA θα προσδώσει πρωταρχικά χρηματοπιστωτική και οικονομική προστιθέμενη αξία στην κοινοτική παρέμβαση και θα συμβάλει στην ενίσχυση και εφαρμογή κοινοτικών πολιτικών και νομοθεσίας, επιτυγχάνοντας σημαντικές συνεργίες μέσω του διατομεακού και διασυνοριακού συντονισμού.

Όπως επίσης αναφέρεται ρητώς στην αιτιολογική έκθεση, η συνοχή και η συμπληρωματικότητα με το πρόγραμμα υποστήριξης της πολιτικής ΤΠΕ του προγράμματος-πλαισίου «Ανταγωνιστικότητα και καινοτομία» (ΠΑΚ) έχει εξασφαλιστεί και αναμένεται να οδηγήσει σε συνεργίες.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο του πλαισίου ΔΒΔ

Ο γενικός στόχος του προγράμματος ISA είναι να διευκολύνει την αποδοτική και αποτελεσματική ηλεκτρονική διασυνοριακή και διατομεακή αλληλεπίδραση μεταξύ των ευρωπαϊκών δημόσιων διοικήσεων επιτρέποντας την παροχή ηλεκτρονικών δημόσιων υπηρεσιών που υποστηρίζουν την υλοποίηση κοινοτικών πολιτικών και δραστηριοτήτων. Ως εκ τούτου, ο στόχος του συνδέεται βασικά με όλες τις κοινοτικές πολιτικές και συνεισφέρει στην εφαρμογή τους. Πιο συγκεκριμένα, υποστηρίζει την ενιαία αγορά συμβάλλοντας στην πρόληψη της εμφάνισης ηλεκτρονικών εμποδίων, ενώ ταυτόχρονα υποστηρίζει τις βαθύτερες αρχές και τις ανάγκες της στρατηγικής της Λισσαβόνας.

Για λεπτομέρειες σχετικά με τα αναμενόμενα αποτελέσματα και τους δείκτες μπορείτε να συμβουλευθείτε την περίληψη της εκ των προτέρων αξιολόγησης.

5.4. Μέθοδος υλοποίησης (ενδεικτική)

( Κεντρική διαχείριση

( άμεσα από την Επιτροπή

( έμμεσα με ανάθεση σε:

( εκτελεστικούς οργανισμούς

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς / οργανισμούς με αποστολή δημόσιας υπηρεσίας

( Επιμερισμένη ή αποκεντρωμένη διαχείριση

( με τα κράτη μέλη

( με τρίτες χώρες

( Από κοινού διαχείριση με διεθνείς οργανισμούς (διευκρινίστε)

Παρατηρήσεις:

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Προβλέπεται η τακτική παρακολούθηση της υλοποίησης του προγράμματος, σε συμφωνία με την αρχή της χρηστής δημοσιονομικής διαχείρισης και με τις διοικητικές διαδικασίες της Επιτροπής. Η παρακολούθηση περιλαμβάνει την υποβολή ετήσιας αναφοράς στη διαχειριστική επιτροπή σχετικά με την πρόοδο που έχει επιτελεστεί όσον αφορά την υλοποίηση των υποστηριζόμενων δραστηριοτήτων.

Για την παρακολούθηση μεμονωμένων έργων, απαιτούνται λεπτομερείς καταστατικοί χάρτες έργων και οι εκθέσεις εκτέλεσης, με βάση τα οποία θα εκτιμηθούν τα επιτευχθέντα αποτελέσματα. Οι επιχορηγήσεις θα διατίθενται βάσει της επίτευξης των εν λόγω ορόσημων.

Επιπλέον, οι λύσεις θα υπόκεινται σε αναθεώρηση κάθε δύο χρόνια.

Με τη βοήθεια των δεικτών του προγράμματος που αναφέρονται στην περίληψη της εκ των προτέρων αξιολόγησης, τα επιτευχθέντα του προγράμματος θα εκτιμώνται ανά τακτά χρονικά διαστήματα βάσει των στόχων και των αποτελεσμάτων του προγράμματος.

6.2 Αξιολόγηση

6.2.1. Εκ των προτέρων αξιολόγηση

Στόχος της εκ των προτέρων αξιολόγησης είναι να επιβεβαιώνει επισήμως ότι η παρέμβαση βασίζεται σε συνεκτική στρατηγική η οποία συμβαδίζει με τις ανάγκες, τα προβλήματα και τα θέματα που εξετάζει. Επίσης, διασφαλίζει ότι η παρέμβαση είναι συμπληρωματική και συνεκτική με άλλες παρεμβάσεις και ότι τα αναγκαία συστήματα παρακολούθησης και αξιολόγησης είναι σχεδιασμένα στο πλαίσιο της υλοποίησης του προγράμματος ούτως ώστε να διευκολύνονται οι ενδιάμεσες και τελικές αξιολογήσεις. Εξηγεί γιατί η Επιτροπή επέλεξε ένα πρόγραμμα όπως αυτό που περιγράφεται στην πρόταση, και παρουσιάζει την αναμενόμενη προστιθέμενη αξία και τον αναμενόμενο αντίκτυπο. Τέλος, η εκ των προτέρων αξιολόγηση εκτιμά τους απαιτούμενους οικονομικούς και ανθρώπινους πόρους και παρέχει ένα βασικό χρονικό πλαίσιο για την καταγραφή, μεταξύ άλλων, αποτελεσμάτων και δεικτών.

Τα αποτελέσματα της εκ των προτέρων αξιολόγησης έχουν ενσωματωθεί πλήρως στην πρόταση σε συμφωνία και με τα αποτελέσματα της διαβούλευσης.

Η πλήρης έκθεση είναι διαθέσιμη στον δικτυακό τόπο http://ec.europa.eu/idabc/en/document/7706 ενώ στο δημοσιονομικό δελτίο επισυνάπτεται περίληψή της.

6.2.2. Μέτρα που λήφθηκαν έπειτα από ενδιάμεση/εκ των υστέρων αξιολόγηση (διδάγματα από ανάλογες εμπειρίες του παρελθόντος)

Η ανακοίνωση της Επιτροπής στο Ευρωπαϊκό Κοινοβούλιο και το Συμβούλιο σχετικά με την αξιολόγηση της υλοποίησης του προγράμματος IDABC[19] συμπεραίνει ότι η ενδιάμεση αξιολόγηση καταλήγει γενικά σε θετικά αποτελέσματα. Μολονότι διαπιστώνονται ορισμένα μειονεκτήματα, συνιστάται να εξεταστούν στα πλαίσια της περαιτέρω υλοποίησης του προγράμματος IDABC. Στο πρόγραμμα ISA παρέχονται όλες οι ενδεχομένως σχετικές με αυτό συστάσεις.

Η πλήρης έκθεση για την ενδιάμεση αξιολόγηση του προγράμματος IDABC είναι διαθέσιμη στον δικτυακό τόπο http://ec.europa.eu/idabc/en/document/5707/3.

6.2.3. Όροι και συχνότητα των μελλοντικών αξιολογήσεων

Το πρόγραμμα ISA υπόκειται σε ενδιάμεση και σε τελική αξιολόγηση, τα αποτελέσματα των οποίων θα κοινοποιηθούν στο Ευρωπαϊκό Κοινοβούλιο και στο Συμβούλιο ως τις 31 Δεκεμβρίου 2012 και ως τις 31 Δεκεμβρίου 2015 αντίστοιχα.

Η ενδιάμεση και η τελική αξιολόγηση καθώς και τα αναγκαία κονδύλια του προϋπολογισμού θα συμπεριληφθούν στο πρόγραμμα εργασίας ISA.

7. μετρα για την Καταπολέμηση τησ απάτησ

Προβλέπεται μεγάλος αριθμός μηχανισμών οικονομικού και διοικητικού ελέγχου. Το πρόγραμμα θα υλοποιηθεί μέσω της σύναψης δημόσιας σύμβασης σύμφωνα με τους κανονισμούς και τις διαδικασίες που ορίζονται στον δημοσιονομικό κανονισμό. Οι εν λόγω κανονισμοί και διαδικασίες ισχύουν καθ’ όλη τη διαδικασία και περιλαμβάνουν τα εξής:

- κατάρτιση του προγράμματος εργασίας, το οποίο υπόκειται στη σύμφωνη γνώμη της διαχειριστικής επιτροπής, με ορόσημα για τη διάθεση κεφαλαίων που θα εξασφαλίζουν τη δυνατότητα ελέγχου των επιτευχθέντων αποτελεσμάτων και των δαπανών·

- δέουσα σύνταξη των προδιαγραφών των προσφορών που θα εξασφαλίζουν τη δυνατότητα ελέγχου της προόδου των απαιτούμενων αποτελεσμάτων, καθώς και των δαπανών που έχουν προκύψει·

- ποιοτική και οικονομική ανάλυση των προσφορών·

- συμμετοχή άλλων υπηρεσιών της Επιτροπής καθ’ όλη τη διαδικασία·

- επαλήθευση αποτελεσμάτων και έλεγχος τιμολογίων πριν από την εξόφλησή τους, σε διάφορα επίπεδα·

- εσωτερικός έλεγχος.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους [20]

Πιστώσεις ανάληψης υποχρεώσεων σε εκατ. ευρώ (με 3 δεκαδικά ψηφία)

Δράση 1. | Θέσπιση και βελτίωση κοινών πλαισίων |

2010 | 2011 | 2012 | 2013 | 2014 | 2015 |

Μόνιμοι ή έκτακτοι υπάλληλοι[23] (XX 01 01) | A*/AD | 10 | 10 | 10 | 10 | 10 | 10 |

B*, C*/AST | 7 | 7 | 7 | 7 | 7 | 7 |

Προσωπικό[24] που χρηματοδοτείται βάσει του άρθρου XX 01 02 | 3 | 4 | 4 | 4 | 4 | 4 |

Λοιπό προσωπικό[25] που χρηματοδοτείται βάσει του άρθρου XX 01 04/05 |

ΣΥΝΟΛΟ | 20 | 21 | 21 | 21 | 21 | 21 |

Οι ανάγκες σε ανθρώπινους και διοικητικούς πόρους θα καλυφθούν από το δημοσιονομικό κονδύλι που έχει χορηγηθεί στη διαχειρίστρια ΓΔ στα πλαίσια της ετήσιας διαδικασίας κατανομής.

Για την κατανομή των θέσεων απασχόλησης κατά την περίοδο 2014-2015 πρέπει να λαμβάνεται υπόψη η πιθανή ανακατανομή θέσεων μεταξύ των υπηρεσιών βάσει του νέου δημοσιονομικού πλαισίου.

8.2.2. Περιγραφή των καθηκόντων που απορρέουν από τη δράση

- Οι θέσεις AD καλύπτουν την πραγματική διαχείριση του προγράμματος: εκπόνηση του προγράμματος εργασίας, διαχείριση του προϋπολογισμού, διαχείριση των δημόσιων προσκλήσεων υποβολής προσφορών που σχετίζονται με την εκτέλεση του προγράμματος, διαχείριση της σύμβασης που σχετίζεται με την εκτέλεση του προγράμματος, παρακολούθηση έργων και μελετών, επαφές με τις υπηρεσίες της Επιτροπής και τους εμπειρογνώμονες των κρατών μελών, οργάνωση συναντήσεων εμπειρογνωμόνων, εργαστηρίων και διασκέψεων. Ακόμη περιλαμβάνονται ο επικεφαλής της μονάδας, ο νομικός σύμβουλος του προγράμματος και η γραμματεία της επιτροπής διαχείρισης.

- Οι θέσεις AST παρέχουν υποστήριξη στους ακόλουθους τομείς:

- Γραμματειακή υποστήριξη, οργάνωση αποστολών (2 άτομα)

- Διαχείριση προϋπολογισμού, προσκλήσεις υποβολής προσφορών, συμβάσεις και πληρωμές τιμολογίων (2 άτομα)

- Διάδοση πληροφοριών και επικοινωνία (2 άτομα)

- Διοικητική υποστήριξη: οργάνωση συνεδριάσεων και εργαστηρίων, προσκλήσεις εμπειρογνωμόνων, πληρωμή εμπειρογνωμόνων, διαχείριση τεκμηρίωσης (1 άτομο)

- Οι θέσεις END υποστηρίζουν την πραγματική διαχείριση του προγράμματος, συμπληρώνοντας τις θέσεις AD κυρίως σε τομείς που άπτονται του συντονισμού με τα κράτη μέλη, της παρακολούθησης έργων και μελετών και της οργάνωσης συνεδριάσεων εμπειρογνωμόνων, εργαστηρίων και διασκέψεων.

8.2.3. Πηγές ανθρώπινων πόρων (Κανονισμός Υπηρεσιακής Κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν (20 συμπεριλαμβανομένων τριών υπαλλήλων END που έχουν επί του παρόντος συμβάσεις οι οποίες λήγουν στα τέλη του 2009)

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσια Στρατηγική Πολιτική/Προσχέδιο Προϋπολογισμού) για το έτος ν

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος ν αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

Παρατήρηση : Λόγω συνεργιών μεταξύ της μονάδας IDABC/ISA και των υπηρεσιών/μονάδων ανάπτυξης της ΓΔ Πληροφορικής, εκτιμάται ότι δεν θα χρειαστούν 4 ως 6 θέσεις που προβλέπονται στην εκ των προτέρων αξιολόγηση για τη δημιουργία/λειτουργία υπηρεσιών και τη θέσπιση εργαλείων.

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (με 3 δεκαδικά ψηφία)

Γραμμή προϋπολογισμού (αριθμός και ονομασία) | 2010 | 2011 | 2012 | 2013 | 2014 | 2015 | ΣΥΝΟΛΟ |

Άλλη τεχνική και διοικητική βοήθεια |

- εσωτερική (intra muros) (συμβάσεις παροχής υπηρεσιών)[27] | 0,4 | 0,4 | 0,4 | 0,4 | 0,4 | 0,4 | 2,4 |

- εξωτερική (extra muros) |

2 Συνεδριάσεις ομάδων εμπειρογνωμόνων, πληροφόρηση και επικοινωνία | 0,4 | 0,4 | 0,4 | 0,4 | 0,4 | 0,4 | 2,4 |

Σύνολο τεχνικής και διοικητικής βοήθειας | 0,8 | 0,8 | 0,8 | 0,8 | 0,8 | 0,8 | 4,8 |

8.2.5. Δαπάνες για τους ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Κατηγορία ανθρώπινων πόρων | 2010 | 2011 | 2012 | 2013 | 2014 | 2015 |

Μόνιμοι και έκτακτοι υπάλληλοι (XX 01 01) | 1,989 | 1,989 | 1,989 | 1,989 | 1,989 | 1,989 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί εμπειρογνώμονες, συμβασιούχοι, κλπ.) (να αναφερθεί η γραμμή του προϋπολογισμού) | 0,152 | 0,202 | 0,202 | 0,202 | 0,202 | 0,202 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 2,141 | 2,191 | 2,191 | 2,191 | 2,191 | 2,191 |

Υπολογισμός– Μόνιμοι και έκτακτοι υπάλληλοι |

Αριθμός θέσεων όπως στο σημείο 8.2.1, επί 117.000 ευρώ ανά θέση |

Υπολογισμός– Προσωπικό που χρηματοδοτείται βάσει του άρθρου XX 01 02 |

Αριθμός θέσεων όπως στο σημείο 8.2.1, επί 50.578 ευρώ ανά θέση END |

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

2010 | 2011 | 2012 | 2013 | 2014 | 2015 | TOTAL |

XX 01 02 11 01 – Αποστολές | 0,046 | 0,049 | 0,049 | 0,049 | 0,049 | 0,049 | 0,291 |

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές[28] |

XX 01 02 11 04 – Μελέτες και παροχή συμβουλών |

XX 01 02 11 05 – Πληροφορικά συστήματα |

2 Σύνολο άλλων δαπανών διαχείρισης (XX 01 02 11) | 0,046 | 0,049 | 0,049 | 0,049 | 0,049 | 0,049 | 0,291 |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,046 | 0,049 | 0,049 | 0,049 | 0,049 | 0,049 | 0,291 |

Υπολογισμός - Άλλες διοικητικές δαπάνες μη περιλαμβανόμενες στο ποσό αναφοράς |

700 ευρώ ανά αποστολή, 5 αποστολές ανά έτος για υπαλλήλους AD/END (επισκέψεις σε κράτη μέλη, διάδοση αποτελεσμάτων σε εργαστήρια και διασκέψεις) |

Περίληψη της εκ των προτέρων αξιολόγησης

( Η πλήρης έκθεση είναι διαθέσιμη στον δικτυακό τόπο http://ec.europa.eu/idabc/en/document/7706 )

1. Μεθοδολογια

Η εκ των προτέρων αξιολόγηση είναι μια διαδικασία που στηρίζει την εκπόνηση προτάσεων για νέες ή ανανεωμένες κοινοτικές παρεμβάσεις. Αποσκοπεί στη συλλογή πληροφοριών και στη διενέργεια αναλύσεων που συμβάλλουν στον προσδιορισμό στόχων και στη διασφάλιση της δυνατότητας επίτευξής τους, της οικονομικής αποδοτικότητας των χρησιμοποιούμενων εργαλείων καθώς και της δυνατότητας εκπόνησης αξιόπιστης αξιολόγησης σε μεταγενέστερο στάδιο.

Αντικείμενο της εκ των προτέρων αξιολόγησης είναι οι απαιτήσεις του άρθρου 27 του Δημοσιονομικού Κανονισμού[29] όπως καθορίζονται στο άρθρο 21 του κανονισμού της Επιτροπής για τη θέσπιση του Δημοσιονομικού Κανονισμού[30].

Η εκ των προτέρων αξιολόγηση, η οποία διενεργήθηκε από εξωτερικούς συμβούλους, βασίστηκε σε δευτερογενή έρευνα, σε συνεντεύξεις και σε δύο έρευνες μικρής κλίμακας στα κράτη μέλη και στο προσωπικό του προγράμματος IDABC, καθώς και σε εργαστήρια/συνόδους εργασίας.

6. Ανάλυση προβληματων και εκτιμηση αναγκων

Η πανευρωπαϊκή διάσταση της ηλεκτρονικής διακυβέρνησης και η έννοια της διαλειτουργικότητας

Τα κράτη μέλη κάνουν ολοένα και μεγαλύτερη χρήση των ΤΠΕ στο πλαίσιο της παροχής δημόσιων υπηρεσιών, με σκοπό την αύξηση της αποτελεσματικότητας και αποδοτικότητας. Παρόλο που η κατανάλωση των εν λόγω υπηρεσιών ηλεκτρονικής διακυβέρνησης σε επίπεδο κρατών μελών αυξάνεται, η κατανάλωση σε πανευρωπαϊκό επίπεδο παραμένει χαμηλή. Ωστόσο, όταν τα κράτη μέλη χρειάζεται να αλληλεπιδράσουν διασυνοριακά προς υποστήριξη τέτοιων υπηρεσιών ή προς υποστήριξη της εφαρμογής της κοινοτικής νομοθεσίας, βασική προϋπόθεση αποτελεί η διαλειτουργικότητα.

Γενικές αρχές πολιτικής που θα πρέπει να διέπουν τη νέα δημόσια παρέμβαση

Οι ευρωπαϊκές στρατηγικές και πολιτικές έχουν ήδη εντοπίσει και εμπεδώσει την ανάγκη για περισσότερη διαλειτουργικότητα και πιο αποδοτική και αποτελεσματική παροχή δημόσιων υπηρεσιών. Η νέα κοινοτική δράση θα πρέπει να βασίζεται στις αρχές που διέπουν τις εν λόγω ισχύουσες πολιτικές και στρατηγικές (π.χ. ενίσχυση της ενιαίας αγοράς και της στρατηγικής της Λισσαβόνας).

Παράγοντες που παρακωλύουν τη διασυνοριακή και διατομεακή διαλειτουργικότητα στην ηλεκτρονική διακυβέρνηση

Η πανευρωπαϊκή διάσταση της ηλεκτρονικής διακυβέρνησης παρακωλύεται από διάφορους παράγοντες, κάποιοι από τους οποίους σχετίζονται με θεσμικές, πολιτιστικές, νομικές και πολιτικές διαφορές μεταξύ των κρατών μελών και άλλοι με την έλλειψη πανευρωπαϊκής προσέγγισης σε θέματα κοινού ενδιαφέροντος.

Καθορισμός ομάδων-στόχων και κύριοι συμμετέχοντες

Η διάδοχη δράση θα πρέπει να εστιάζει στους κύριους δικαιούχους, ήτοι στις ευρωπαϊκές διοικήσεις, οι οποίες με τη βοήθεια της διαλειτουργικότητας θα αυξήσουν την αποδοτικότητα και την αποτελεσματικότητά τους μέσω της βελτίωσης της αλληλεπίδρασης με τις άλλες διοικήσεις, δηλαδή με τα άλλα κράτη μέλη και με τους τομείς της ΕΚ, σε πανευρωπαϊκά θέματα. Οι επιχειρήσεις και οι πολίτες θα επωφεληθούν έμμεσα.

Εκτίμηση αναγκών για μια κοινοτική δράση

Κάποιες από τις ανάγκες έχουν ήδη αντιμετωπιστεί από παλαιότερα και τρέχοντα κοινοτικά προγράμματα, μεταξύ των οποίων τα προγράμματα IDA και IDABC, που οδήγησαν στην παροχή κοινών κατευθυντήριων γραμμών και πλαισίων, εργαλείων, υπηρεσιών και υποδομών. Κάθε περαιτέρω δράση θα πρέπει να βασίζεται σε αυτές τις προσπάθειες. Η ανάγκη για ανανεωμένες κοινοτικές δράσεις έχει δύο όψεις:

- τη συνέχιση και τη βιωσιμότητα των λύσεων που αναπτύχθηκαν, και

- την αντιμετώπιση των εξελισσόμενων ή καινούργιων αναγκών που εκφράζουν κράτη μέλη και/ή τομείς.

Οι ανάγκες που υπάρχουν αυτή τη στιγμή είναι οι ακόλουθες:

- να διασφαλιστεί η συντονιστική λειτουργία

- να αυξηθεί η ευαισθητοποίηση

- να προωθηθεί ο διάλογος με τους ενδιαφερόμενους παράγοντες

- να παγιωθούν και να επαναχρησιμοποιηθούν υπάρχοντα εργαλεία, υπηρεσίες και υποδομές

- να προσδιοριστούν οι επιπτώσεις των περιεχόμενων στην κοινοτική νομοθεσία ΤΠΕ

- να διασφαλιστεί η ανταλλαγή δεδομένων και πληροφοριών και η ασφάλεια των συστημάτων

- να θεσπιστούν κοινά πλαίσια, κατευθυντήριες γραμμές και προδιαγραφές.

7. Προστιθέμενη αξια τησ Κοινοτικησ συμμετοχησ

Παρότι αρμόδια για την παροχή δημόσιων υπηρεσιών προς τους πολίτες και τις επιχειρήσεις σύμφωνα με το νόμο είναι τα κράτη μέλη, από τις απαντήσεις σε έρευνα που απεστάλησαν στα μέλη της διαχειριστικής επιτροπής του προγράμματος IDABC προκύπτει ότι υπάρχει συμφωνία όσον αφορά την προστιθέμενη αξία της κοινοτικής παρέμβασης.

Παραθέτοντας επιχειρήματα με αντιπαραδείγματα στο πλαίσιο της εκτίμησης της ανάγκης για κοινοτική δράση, η αξιολόγηση κατέληξε, μεταξύ άλλων, στα ακόλουθα συμπεράσματα:

- Η πανευρωπαϊκή οργανωτική διαλειτουργικότητα θα είναι μάλλον δύσκολο να επιτευχθεί χωρίς την παρέμβαση της Ευρωπαϊκής Κοινότητας.

- Οι υπηρεσίες τεχνικών υποδομών που έχουν δημιουργηθεί από παλαιότερα και τρέχοντα προγράμματα θα έπαυαν να υφίστανται χωρίς την κοινοτική παρέμβαση, περίπτωση κατά την οποία τα κράτη μέλη και οι τομείς θα έπρεπε να βρουν μεμονωμένες λύσεις.

- Χωρίς κοινοτική παρέμβαση δεν θα μπορούσαν να αναπτυχθούν κοινές λύσεις τις οποίες να μπορούν να χρησιμοποιήσουν από κοινού οι διοικήσεις των διαφόρων κρατών μελών.

- Η συντονιστική λειτουργία σε ευρωπαϊκό επίπεδο θα ήταν δύσκολο και δαπανηρό να στηριχθεί σε επίπεδο κρατών μελών από τα ίδια τα κράτη μέλη.

8. Στοχοσ τησ κοινοτητασ και αναμενομενα αποτελεσματα

Βάσει των στόχων που έχουν ήδη καθορίσει η Επιτροπή και τα κράτη μέλη στο πλαίσιο των αρχικών συζητήσεων, διαμορφώθηκαν έξι στόχοι για κοινοτική δράση, εκ των οποίων ένας είναι στρατηγικός και πέντε επιχειρησιακοί:

- Ανάπτυξη της ευρωπαϊκής πολιτικής διαλειτουργικότητας·

- Εμβριθέστερη εξέταση των διαστάσεων ΤΠΕ στο πλαίσιο της κοινοτικής νομοθεσίας·

- Ενθάρρυνση της χρήσης κοινών πλαισίων·

- Αύξηση της χρήσης κοινών υπηρεσιών·

- Αύξηση της χρήσης επαναχρησιμοποιούμενων εργαλείων γενικής εφαρμογής·

- Παροχή συνοδευτικών μέτρων προς υποστήριξη της συνολικής δράσης.

Για καθέναν από αυτούς τους γενικούς στόχους, στην εκ των προτέρων αξιολόγηση έχουν αναπτυχθεί συγκεκριμένοι στόχοι, αναμενόμενα αποτελέσματα και σχετικοί δείκτες. Το αποτέλεσμα παρουσιάζεται σχηματικά ως εξής:

Στόχοι (δραστηριότητες) | Αναμενόμενα αποτελέσματα | Δείκτες[31] |

Δημιουργία και βελτίωση κοινών πλαισίων | Συνεκτικό σύνολο πλαισίων που επιτρέπει στα κράτη μέλη και στους τομείς να συζητήσουν τη διασυνοριακή και διατομεακή διαλειτουργικότητα Ομαλότερη εφαρμογή των πανευρωπαϊκών υπηρεσιών ηλεκτρονικής διακυβέρνησης (ΠΥΗΔ) | Αριθμός κοινών προδιαγραφών, κατευθυντήριων γραμμών, μεθοδολογιών, στρατηγικών, κλπ. Έρευνες (κράτη μέλη και τομείς): Πληρότητα Συνάφεια Χρήση Εθνικός και διεθνής χαρακτηρισμός |

Εκτίμηση των επιπτώσεων των ΤΠΕ στην κοινοτική νομοθεσία | Ομαλότερη εφαρμογή της κοινοτικής νομοθεσίας μέσω θεώρησης των διαστάσεων των ΤΠΕ στη φάση του σχεδιασμού Προσδιορισμός αναγκών για υπηρεσίες και εργαλεία που υποστηρίζουν την έγκαιρη εφαρμογή της νομοθεσίας Κατανόηση των διαστάσεων των ΤΠΕ στις κοινοτικές πολιτικές Ομαλότερη εφαρμογή των ΠΥΗΔ | Αριθμός εντοπισθέντων συναφών νομοθετικών πράξεων Αριθμός επιτυχημένων επαφών μεταξύ τομέων και προγράμματος Αριθμός εντοπισθεισών νέων απαιτούμενων λύσεων Αριθμός εφαρμοσθεισών λύσεων Έρευνες (κράτη μέλη και τομείς): Ευαισθητοποίηση Πληρότητα Συνάφεια Χρήση Έγκαιρη εφαρμογή |

Δημιουργία, βελτίωση και λειτουργία κοινών υπηρεσιών | Διαθεσιμότητα δέσμης κοινών υπηρεσιών που καλύπτουν τις ανάγκες τομέων και κρατών μελών Επαγγελματική παροχή συνεκτικών υπηρεσιών Ομαλότερη εφαρμογή των ΠΥΗΔ | Συγκριτική αξιολόγηση της ποιότητας των κοινών υπηρεσιών με βάση κάποιο σημείο αναφοράς Αριθμός γνωστών χρηστών κοινών υπηρεσιών Έρευνες (κράτη μέλη και τομείς): Πληρότητα Συνάφεια Χρήση Καταλληλότητα Συγκεκριμένοι για κάθε έργο δείκτες (να διευκρινιστούν) |

Δημιουργία και βελτίωση επαναχρησιμοποιούμενων εργαλείων γενικής εφαρμογής | Διαθεσιμότητα δέσμης εργαλείων που καλύπτουν τις ανάγκες τομέων και κρατών μελών Επαγγελματική παροχή συνεκτικών εργαλείων Ομαλότερη εφαρμογή των ΠΥΗΔ | Συγκριτική αξιολόγηση της ποιότητας των εργαλείων γενικής εφαρμογής με βάση κάποιο σημείο αναφοράς Αριθμός γνωστών χρηστών εργαλείων γενικής εφαρμογής Έρευνες (κράτη μέλη και τομείς): Πληρότητα Συνάφεια Χρήση Καταλληλότητα Συγκεκριμένοι για κάθε έργο δείκτες (να διευκρινιστούν) |

Εφαρμογή συνοδευτικών μέτρων |

Οργάνωση της ανταλλαγής πληροφοριών και ανταλλαγή βέλτιστων πρακτικών | Αυξημένη ευαισθητοποίηση όσον αφορά τις βέλτιστες πρακτικές Επαναχρησιμοποίηση των βέλτιστων πρακτικών | Αριθμός χρηστών τεχνολογικών βάθρων Αριθμός και μέγεθος κοινοτήτων Πραγματική επαναχρησιμοποίηση, ανταλλαγή και συνεργασία (επιτυχημένα παραδείγματα) Έρευνες (κράτη μέλη και τομείς): Χρησιμότητα του βάθρου για την εξεύρεση πληροφοριών την ανταλλαγή εμπειριών την έναρξη συνεργασίας |

Βελτίωση της συντονιστικής λειτουργίας | Περισσότερες συνεργίες και λιγότερη αλληλοεπικάλυψη δραστηριοτήτων Περισσότερο εναρμονισμένες και συνεκτικές προσεγγίσεις Κοινή κατανόηση μεταξύ των ενδιαφερομένων Περισσότερες διατομεακές και διασυνοριακές συνεργασίες στο στάδιο του σχεδιασμού των συστημάτων | Επιτυχημένα παραδείγματα Έρευνες (κράτη μέλη και τομείς): Εξασφαλίζει το πρόγραμμα αποτελεσματικό συντονισμό και συνεργασία μεταξύ κρατών μελών και τομέων; |

Αύξηση της προβολής κοινών υπηρεσιών και επαναχρησιμοποιούμενων εργαλείων γενικής εφαρμογής | Αυξημένη ευαισθητοποίηση μεταξύ πιθανών χρηστών (κρατών μελών και τομέων) όσον αφορά τις κοινές υπηρεσίες στο στάδιο του σχεδιασμού των ΠΥΗΔ Θεώρηση των κοινών υπηρεσιών και εργαλείων | Αριθμός επαφών με το πρόγραμμα με πρωτοβουλία των ΓΔ Αριθμός ΠΥΗΔ που χρησιμοποιούν κοινές υπηρεσίες και εργαλεία |

Στρατηγικές και υποστηρικτικές δραστηριότητες | Βελτίωση του προγράμματος | Εκθέσεις αξιολόγησης |

9. Μηχανισμοί παροχήσ αποτελεσματων, εργαλεία υλοποιησησ τησ δρασησ

Προκειμένου να επιτύχει τους προαναφερθέντες στόχους, η δράση πρέπει να χρησιμοποιήσει διάφορους τύπους μηχανισμών παροχής αποτελεσμάτων, εργαλείων και δραστηριοτήτων. Τα εργαλεία δεν πρέπει να διαφέρουν από τα εργαλεία του προγράμματος IDABC.

10. Διαθέσιμες λυσεισ πολιτικησ και συνοχη τησ δρασησ

Στο πλαίσιο της εκ των προτέρων αξιολόγησης εξετάστηκαν τρεις λύσεις. Η μία λύση πρότεινε την ανάθεση των δραστηριοτήτων σε ρυθμιστικό οργανισμό. Καθώς η λύση αυτή συνεπαγόταν υπερβολικά υψηλές γενικές δαπάνες και δεν μπορούσε να εφαρμοστεί εγκαίρως ώστε να είναι λειτουργική στα τέλη του 2009, δεν μπορούσε να εγκριθεί.

Η άλλη λύση πρότεινε τη συμπερίληψη του προγράμματος στο πρόγραμμα υποστήριξης της πολιτικής ΤΠΕ του ΠΑΚ, γεγονός που θα ενισχύσει ενδεχομένως σε κάποιο βαθμό τη συνοχή και, πιθανώς, συνεργίες όσον αφορά τις δραστηριότητες. Ωστόσο, παρά τις ομοιότητες, υπάρχουν σημαντικές διαφορές ως προς τους στόχους, τα σημεία εστίασης, την τοποθέτηση στην αλυσίδα ανάπτυξης/παραγωγής, τις προθεσμίες και τους μηχανισμούς χρηματοδότησης. Τα πλεονεκτήματα που απορρέουν από αυτή τη λύση είναι βέβαιο ότι θα αντισταθμιστούν από μειονεκτήματα.

Για τους λόγους αυτούς, η εκ των προτέρων αξιολόγηση καταλήγει στο συμπέρασμα ότι τα δύο προγράμματα δεν πρέπει να συγχωνευτούν και προτείνει να διατηρηθεί η βασική λύση του ανεξάρτητου προγράμματος.

Πάντως, θα απαιτηθεί στενή συνεργασία τόσο σε επιχειρησιακό επίπεδο, ώστε να υπάρξει ευαισθητοποίηση και συντονισμός, όσο και σε στρατηγικό επίπεδο κατά τον σχεδιασμό των προγραμμάτων εργασίας, κατά κύριο λόγο μεταξύ του διάδοχου προγράμματος και του προγράμματος υποστήριξης της πολιτικής ΤΠΕ του ΠΑΚ, τα οποία θα πρέπει να συνεργάζονται και μετά τη σύσταση ομάδων εργασίας.

11. υψος πιστωσεων

Έχουν υποβληθεί δύο προτάσεις για τον προϋπολογισμό του διάδοχου προγράμματος. Η «μετριοπαθής» λύση προτείνει προϋπολογισμό της τάξεως των 159 εκατ. ευρώ, ενώ η «ακριβή» λύση προτείνει προϋπολογισμό της τάξεως των 220 εκατ. ευρώ. Η κατανομή των κονδυλίων ανά στόχο έχει ως εξής:

Στόχοι | εκατ. ευρώ Μετριοπαθής λύση | εκατ. ευρώ Ακριβή λύση |

1. Ανάπτυξη της ευρωπαϊκής πολιτικής διαλειτουργικότητας | 3 | 6 |

2. Εμβριθέστερη εξέταση των πτυχών ΤΠΕ στην κοινοτική νομοθεσία | 6 | 12 |

3. Ενθάρρυνση της χρήσης κοινών πλαισίων | 9 | 12 |

4. Αύξηση της χρήσης κοινών υπηρεσιών | 99 | 124 |

5. Αύξηση της χρήσης επαναχρησιμοποιούμενων εργαλείων γενικής εφαρμογής | 18 | 30 |

6. Συνοδευτικά μέτρα | 24 | 36 |

Σύνολο | 159 | 220 |

Το ελάχιστο προσωπικό που απαιτείται για το διάδοχο πρόγραμμα εκτιμάται σε 25 υπαλλήλους πλήρους απασχόλησης, ενώ για την ακριβή λύση απαιτούνται 32 υπάλληλοι.

12. Συμπερασμα

Παρότι τα προγενέστερα προγράμματα έχουν ήδη συμβάλει σημαντικά στην επέκταση, εμβάθυνση και καλύτερη λειτουργία της ενιαίας αγοράς καθιστώντας διαθέσιμες διάφορες λύσεις τεχνολογιών πληροφοριών, καθώς και στην αποδοτική και αποτελεσματική συνεργασία μεταξύ των ευρωπαϊκών δημόσιων διοικήσεων, εξακολουθεί να είναι αναγκαία η κοινοτική παρέμβαση ώστε να διασφαλίζεται η συνέχεια και η βιωσιμότητα των ήδη υλοποιηθεισών δράσεων, και να δίδονται απαντήσεις σε μεταβαλλόμενες ή νέες ανάγκες που εκφράζουν τα κράτη μέλη και οι τομείς.

Οι στόχοι πρέπει να είναι οι εξής:

- ανάπτυξη της ευρωπαϊκής πολιτικής διαλειτουργικότητας

- εμβριθέστερη εξέταση των πτυχών ΤΠΕ στην κοινοτική νομοθεσία

- ενθάρρυνση της χρήσης κοινών πλαισίων

- αύξηση της χρήσης κοινών υπηρεσιών

- αύξηση της χρήσης επαναχρησιμοποιούμενων εργαλείων γενικής εφαρμογής.

Λαμβάνοντας υπόψη τις δραστηριότητες και τους μηχανισμούς παροχής αποτελεσμάτων που απαιτούνται για την επίτευξη των στόχων, η πλέον κατάλληλη πολιτική λύση είναι η βασική λύση, δηλαδή η υλοποίηση διάδοχου προγράμματος.

Ο προϋπολογισμός ανέρχεται σε 159 εκατ. ευρώ για τη «μετριοπαθή» λύση και σε 220 εκατ. ευρώ για την «ακριβή» λύση. Το προσωπικό που απαιτείται για την εφαρμογή των λύσεων ανέρχεται σε 25 και 32 άτομα αντίστοιχα.

[1] L 144 της 30.4.2004, όπως διορθώθηκε στην ΕΕ L 181 της 18.5.2004, σ. 25.

[2] ΕΕ L 203 της 3.8.1999, σ. 1. Απόφαση όπως τροποποιήθηκε τελευταία με τον κανονισμό (ΕΚ) αριθ. 885/2004 του Συμβουλίου (ΕΕ L 168 της 1.5.2004, σ. 1). ΕΕ L 203 της 3.8.1999, σ. 9. Απόφαση όπως τροποποιήθηκε τελευταία με τον κανονισμό (ΕΚ) αριθ 885/2004 του Συμβουλίου.

[3] ΕΕ L 310 της 9.11.2006, σ. 15.

[4]

[5]

[6]

[7] ΕΕ L 144 της 30.4.2004, όπως διορθώθηκε στην ΕΕ L181 της 18.5.2004, σ. 25.

[8] ΕΕ L 203 της 3.8.1999, σ. 1. Απόφαση όπως τροποποιήθηκε τελευταία με τον κανονισμό (ΕΚ) αριθ. 885/2004 του Συμβουλίου (ΕΕ L 168 της 1.5.2004, σ. 1).

[9] ΕΕ L 203 της 3.8.1999, σ. 9. Απόφαση όπως τροποποιήθηκε τελευταία με τον κανονισμό (ΕΚ) αριθ. 885/2004 του Συμβουλίου.

[10] ΕΕ L 310 της 9.11.2006, σ. 15.

[11] ΕΕ L 184 της 17.7.1999, σ. 23. Απόφαση όπως τροποποιήθηκε τελευταία με την απόφαση αριθ. 2006/512/ΕΚ (ΕΕ L 200 της 22.7.2006, σ. 1).

[12] Αυτή η νέα θέση του προϋπολογισμού αντικαθιστά την παρούσα γραμμή του προϋπολογισμού 26 03 01 01 «Πανευρωπαϊκές υπηρεσίες ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC)». Η ολοκλήρωση των δράσεων του προγράμματος IDABC θα καλυφθεί από τη θέση 26 03 01 02 «Ολοκλήρωση …»

[13] Διαχωριζόμενες πιστώσεις

[14] Μη διαχωριζόμενες πιστώσεις (θα καλούνται εφεξής ΜΔΠ)

[15] Δαπάνες εκτός κεφαλαίου xx 01 του σχετικού τίτλου xx.

[16] Δαπάνες του άρθρου xx 01 04 του τίτλου xx.

[17] Δαπάνες του κεφαλαίου xx 01 εκτός των δαπανών των άρθρων xx 01 04 ή xx 01 05.

[18] Βλ. σημεία 19 και 24 της διοργανικής συμφωνίας.

[19] COM(2006) 611 τελικό, http://eur-lex.europa.eu/LexUriServ/LexUriServ.do?uri=COM:2006:0611:FIN:EN:HTML

[20] Σε σύγκριση με τις «μετριοπαθείς» και «ακριβές» εναλλακτικές λύσεις στην εκ των προτέρων αξιολόγηση, αυτή η ανάλυση επιλέγει την «ακριβή» λύση για τις δραστηριότητες εκείνες που θεωρούνται ιδιαιτέρως χρήσιμες και τη «μετριοπαθή» λύση για τις λοιπές δραστηριότητες (που εξακολουθούν να θεωρούνται χρήσιμες από τα κράτη μέλη).

[21] Όπως περιγράφεται στην ενότητα 5.3

[22] Η αύξηση του προϋπολογισμού από το 2014 και μετά είναι αποτέλεσμα της έναρξης λειτουργίας νέων υπηρεσιών που θα έχουν αναπτυχθεί κατά τα πρώτα χρόνια του προγράμματος.

[23] των οποίων το κόστος ΔΕΝ καλύπτεται από το ποσό αναφοράς

[24] του οποίου το κόστος ΔΕΝ περιλαμβάνεται στο ποσό αναφοράς

[25] του οποίου το κόστος περιλαμβάνεται στο ποσό αναφοράς

[26] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό (-ούς) οργανισμό (-ούς).

[27] Εσωτερική (intra muros) τεχνική βοήθεια (με πολύ συγκεκριμένες τεχνικές δεξιότητες): συνδράμει το προσωπικό της Επιτροπής στον έλεγχο της ποιότητας των υπηρεσιών που παρέχουν οι ανάδοχοι και/ή συνδράμει το προσωπικό της Επιτροπής κατά την εκπόνηση περίπλοκων από τεχνικής άποψης εγγράφων.

[28] Στο 8.2.4.1 περιλαμβάνονται δύο συνεδριάσεις επιτροπών ανά έτος (2*15.000 ευρώ).

[29] ΕΕ L 248 της 16.9.2002, σ. 1 όπως τροποποιήθηκε

[30] ΕΕ L 357 της 21.12.2002, σ. 1 όπως τροποποιήθηκε

[31] Οι δείκτες για ορισμένες δραστηριότητες, π.χ. δραστηριότητες συντονισμού και συνεργασίας δεν είναι, εξ ανάγκης, ιδιαίτερα «αυστηροί». Αυτό οφείλεται στο γεγονός ότι οι άμεσες επιπτώσεις ή τα άμεσα αποτελέσματά τους είναι δύσκολο να μετρηθούν διότι α) ασκούν συνήθως από τη φύση τους σημαντική επιρροή καθώς δεν είναι απλώς άμεσες δράσεις, β) είναι δύσκολο να απομονωθούν από παράγοντες του ευρύτερου πλαισίου και, συνεπώς, είναι δύσκολο να δημιουργηθούν άμεσες αιτιώδεις σχέσεις, γ) ο αντίκτυπος στους τελικούς δικαιούχους εξαρτάται συνήθως από την επακόλουθη εφαρμογή των λύσεων από τα κράτη μέλη και τους τομείς.